Chin Peng – Benarkah Tiada Penghargaan?

Sejak beberapa lama, masih ada yang ingin mempertikaikan jasa Chin Peng. Kata mereka, Chin Peng begitu berjasa kepada negara satu ketika dulu. Setelah diabaikan, itu yang menyebabkan dia merasakan golongan mereka yang kononnya memperjuangkan pembebasan negara daripada Jepun tidak dihargai. Oleh kerana itulah dia mengetuai orang-orangnya memberontak terhadap British dengan menjadikan rakyat lain sebagai mangsa.

Memang Chin Peng telah menerima pingat penghargaan daripada British iaitu Burma Star dan 1939-45 Star, tetapi bukan dia seorang sahaja. Turut menerima adalah:

 Liew Yau
 Chan Yeung Pan
 Liao Wei-Chunng
 Tan Fook Lung
 Lau Wng Chen Tian
 Lin Chang, Chuan Seng
 Siew Lit
 Wei Chye Sin
 Tan Sian Yau
 Wang Siang Pu
 Che Yeop Mahidin
 Bahari
 Abdullah B Thani.

Acara pengurniaan pingat telah dijalankan pada 6 Januari 1946 oleh Lord Louis Mountbatten kepada mereka yang terdiri daripada pasukan MPAJA, Kuomintang Cina, Delta Force dan Wataniah. Chin Peng juga sepatutnya menerima pingat OBE tetapi ia telah ditarik balik kerana ia sampai hanya selepas Darurat diisytiharkan iaitu pada 16 Jun 1948. Jadi, di mana persoalannya apabila ada yang mengatakan jasa Chin Peng diabaikan sehingga dia merasa ada keperluan untuk memberontak? Kalau nak dikatakan dia begitu penting dan berjasa, harus diingat bahawa dalam Perarakan V Parade di England bagi menghargai mereka yang terlibat semasa Jepun menawan Malaya, kontinjen MPAJA tidak diketuai oleh Chin Peng sebaliknya oleh seorang komander lain iaitu Liew Yau.

Di dalam perarakan tersebut, wakil daripada semua pasukan yan telah terlibat di Malaya telah dibawa dengan kapal SS Orontes ke Southhampton dan tiba pada 17 Mei. Mereka kemudian dibawa ke Kensington Garden. Mereka yang terlibat mewakili Malaya adalah :

Senarai Detasmen Dari Malaya untuk Perarakan Victory di England:

FMSVF (Pasukan Sukarela Persekutuan Malaya-Singapura)

 Mjr W. Stubbs MC
 Cpt R.V Karlakandan
 Cpt Mohd Ali
 RSM S. Ponnapalam
 CSM A. Howe
 Sgt TR Marks
 Gnr EL Schubert
 Sgt Tan Teik Hoe
 SSI Mohd Arus Othman
 Sgt A Arokiasamy
 Cpl Suleiman Mat
 Sgt Lee Mun Yui
 Cpl Mohd Isa Abbas
 CSM Yaakob Abdul Latiff
 Pte C Rajadurai
 CSM Abdul Aziz Din
 Kelantan Volunteer Force
 L/Cpl Abdullah Mahmood
 Kedah Volunteer Force
 Sgt Sheriff Salleh
 Cpl Murad Kasa
 Johore Volunteer Force
 Cpl Mohd Hussain Merican

Force 136 ( rujuk artikel di : “Force 136 Dan Komunis” https://www.thepatriots.asia/archives/4181)

 Mjr Ibrahim Ismail
 Pte Yakin Long
 Wataniah
 Mjr Yeop Mahidin
 Pte Ahmad nanyan
 Johor Military Force
 Capt A. Jabar Jaafar
 Cpl Ali Awang
 L/Cpl Ahmad Abdullah
 Pte Othman Ibrahim
 CSM Osman Daud
 RAMC
 Pte MP Lazaroo
 Pte Low Kong Chong
 Pte CH Dorall
 RASC
 Pte Othman Mohd Suki
 Cpl AR Baba
 Royal Engineers
 L/Cpl Chin B Din
 Polis Malaya
 ASP Yoep Osman
 CSI Sher Mohd
 Sgt Mohd Amin (Johor)
 L/Cpl Ali

Local Defense Corps

 G/Warden Choon Wan Chan
 Sub Off Tye Foong Sum
 Tukang Masak
 Cook B Arokiasamy
 MPAJA
 Cdr Liew Yau
 Cdr Chew Yoong Ping
 Cdr Teng Fook Loong
 Cdr Chen Ten
 Cdr Liow Wei Choong
 Cdr Wang Cheng
 Cdr Soong Wen Ching
 Cdr Pai Shi Mook
 Pte Wang Chin Wah
 Pte Ah Yiew
 Pte Lau Mah

Rejimen Melayu

 Lt Ibrahim Altadita
 Lt Abbas Abd Manan
 CSM Mohd Din Kassim
 RQMS Mohd Noor
 CSM Abdul Manan Jaafar
 CQMS Abdul Ghani Haji
 CQMS Ishak Hassan
 Sgt Raja Tepap Raja Abas
 Sgt Khalid Mohd Yassin
 Sgt Ismail Abdul Hamid
 Sgt Abdul Hamid Bidin
 Sgt Mohd Desa Mohd Rashid
 Sgt Ali Hashim Hashim
 Sgt Noordin Kohat
 Kpl Abdul Rani Mohd Hussin
 Cpl Hassan Din
 Cpl Abdul Wahab Salim
 Cpl Osman Hassan
 Cpl Abbas Budin
 L/Cpl Hussein Lokek
 L/Cpl Hassan Yusof
 Drm Mohd Zain Hassan
 Pte Abdul Aziz Talib
 Pte Mohd Shariff Ahmad
 Pte Chik Samsuddin
 Pte Pun Abdul Majid
 Pte Ariffin Pandak
 Pte Osman Abdullah
 Pte Ismail Yamin
 Pte Isnamil Ibrahim
 Pte Musa Awang Ahmad

Tambahan

 L/Cpl HW Orchard
 Cpl Hee Swee Nijan
 Pte md Salleh
 Simpanan
 RQMS Loh Chin Choon
 Malacca 4th Battalion SSVF
 Lt AS Machado
 CSM Md Ali Salleh
 Sgt Lim Keng Watt

=WRA=


Anglish secara ringkasnya adalah Bahasa Inggeris yang tidak dipengaruhi oleh bahasa asing. Tajuk “Anglish: English Tung Without Outland Wordstock” telah dipilih untuk menggantikan tajuk sedia ada iaitu “Pure English: English Language Without Foreign Vocabulary” yang merupakan kata pinjaman daripada pelbagai bahasa asing.

Jika diterjemahkan ke dalam Bahasa Melayu, ia menjadi “Bahasa Inggeris Asli: Bahasa Inggeris Tanpa Istilah Asing”. Artikel ini membincangkan tentang antara istilah yang berjaya dicipta dalam Bahasa Inggeris Asli ini.

Antara istilah yang berjaya dicipta dalam Anglish adalah “Tung”. Dalam bahasa Melayu, perkataan tersebut adalah bermaksud “Bahasa”. Perkataan tersebut dipilih untuk menggantikan istilah sedia ada iaitu “Language” yang berasal daripada Bahasa Perancis, “language”.

Selain itu, “Outland” adalah antara istilah yang berjaya dicipta dalam Anglish. Dalam bahasa Melayu, perkataan tersebut adalah bermaksud “Asing”. Perkataan tersebut dipilih untuk menggantikan istilah sedia ada iaitu “Foreign” yang berasal daripada Bahasa Perancis, “forain”.

Di samping itu, “Wordstock” adalah antara istilah yang berjaya dicipta dalam Anglish. Dalam bahasa Melayu, perkataan tersebut adalah bermaksud “Istilah”. Perkataan tersebut dipilih untuk menggantikan istilah sedia ada iaitu “Dictionary” yang berasal daripada Bahasa Latin, “dictionarium”.

“Rainshade” adalah antara istilah yang berjaya dicipta
dalam Anglish. Dalam bahasa Melayu, perkataan tersebut adalah bermaksud
“Payung”. Perkataan tersebut dipilih untuk menggantikan istilah sedia ada iaitu
“Umbrella” yang berasal daripada Bahasa Itali “Ombrella”.

“Bookcraft” adalah antara istilah yang berjaya dicipta dalam Anglish. Dalam bahasa Melayu, perkataan tersebut adalah bermaksud “Kesusasteraan”. Perkataan tersebut dipilih untuk menggantikan istilah sedia ada iaitu “Literature” yang berasal daripada Bahasa Perancis, “littérature”.

“Moonapple” adalah antara istilah yang berjaya dicipta dalam Anglish. Dalam bahasa Melayu, perkataan tersebut adalah bermaksud “Pisang”. Perkataan tersebut dipilih untuk menggantikan istilah sedia ada iaitu “Banana” yang berasal daripada Bahasa Wolof, “banaana”.

“Worldken” adalah antara istilah yang berjaya dicipta dalam Anglish. Dalam bahasa Melayu, perkataan tersebut adalah bermaksud “Fizik”. Perkataan tersebut dipilih untuk menggantikan istilah sedia ada iaitu “Physics” yang berasal daripada Bahasa Yunani, “phusikós”.

“Waterstuff” adalah antara istilah yang berjaya dicipta dalam Anglish. Dalam bahasa Melayu, perkataan tersebut adalah bermaksud “Hidrogen”. Perkataan tersebut dipilih untuk menggantikan istilah sedia ada iaitu “Hydrogen” yang berasal daripada Bahasa Perancis, “hydrogène”.

“Toolcraft” adalah antara istilah yang berjaya dicipta dalam Anglish. Dalam bahasa Melayu, perkataan tersebut adalah bermaksud “Teknologi”. Perkataan tersebut dipilih untuk menggantikan istilah sedia ada iaitu “Technology” yang berasal daripada Bahasa Yunani, “tekhnología”.

“Farspeaker” adalah antara istilah yang berjaya dicipta dalam Anglish. Dalam bahasa Melayu, perkataan tersebut adalah bermaksud “Telefon”. Perkataan tersebut dipilih untuk menggantikan istilah sedia ada iaitu “Telephone” yang berasal daripada Bahasa Perancis, “téléphone”.

“Farseeer” adalah antara
istilah yang berjaya dicipta dalam Anglish. Dalam bahasa Melayu, perkataan
tersebut adalah bermaksud “Televisyen”. Perkataan tersebut dipilih untuk
menggantikan istilah sedia ada iaitu “Television” yang berasal daripada Bahasa
Perancis, “télévision”.

“Dawnland” adalah antara
istilah yang berjaya dicipta dalam Anglish. Dalam bahasa Melayu, perkataan
tersebut adalah bermaksud “Jepun”. Perkataan tersebut dipilih untuk
menggantikan istilah sedia ada iaitu “Japan” yang berasal daripada Bahasa Portugis,
“Japão”.

“Sweetling” adalah antara
istilah yang berjaya dicipta dalam Anglish. Dalam bahasa Melayu, perkataan
tersebut adalah bermaksud “Manifesto”. Perkataan tersebut dipilih untuk
menggantikan istilah sedia ada iaitu “Manifesto” yang berasal daripada Bahasa Itali,
“manifestare”.

“Watchmen” adalah antara
istilah yang berjaya dicipta dalam Anglish. Dalam bahasa Melayu, perkataan tersebut
adalah bermaksud “Polis”. Perkataan tersebut dipilih untuk menggantikan istilah
sedia ada iaitu “Police” yang berasal daripada Bahasa Perancis, “police”.

“Lawmaker” adalah antara
istilah yang berjaya dicipta dalam Anglish. Dalam bahasa Melayu, perkataan
tersebut adalah bermaksud “ahli Politik”. Perkataan tersebut dipilih untuk
menggantikan istilah sedia ada iaitu “Politician” yang berasal daripada Bahasa
Perancis, “politique” dan Latin, “-iānus.

Kemudian, “Takeoff” adalah
antara istilah yang berjaya dicipta dalam Anglish. Dalam bahasa Melayu,
perkataan tersebut adalah bermaksud “lancar”. Perkataan tersebut dipilih untuk
menggantikan istilah sedia ada iaitu “Lauch” yang berasal daripada Bahasa Melayu,
“lancar”.

Seterusnya, “Leafwof” adalah
antara istilah yang berjaya dicipta dalam Anglish. Dalam bahasa Melayu,
perkataan tersebut adalah bermaksud “teh”. Perkataan tersebut dipilih untuk
menggantikan istilah sedia ada iaitu “Tea” yang berasal daripada Bahasa Amoy, “tê”.

Akhir sekali, “Greatwave”
adalah antara istilah yang berjaya dicipta dalam Anglish. Dalam bahasa Melayu,
perkataan tersebut adalah bermaksud “tsunami”. Perkataan tersebut dipilih untuk
menggantikan istilah sedia ada iaitu “Tsunami” yang berasal daripada Bahasa Jepun,
“tsunami”.

Kesimpulannya, itu adalah
antara istilah yang terdapat dalam Bahasa Inggeris Asli ataupun “Anglish”.
Istilah sedia ada yang diambil daripada bahasa Yunani, Perancis, Latin,
Sanskrit dan sebagainya digantikan dengan Inggeris Kuno (Old English), Jerman,
Belanda, Sweden dan sebagainya. Anglish secara asasnya adalah “Germanic-strict
Vocabulary”. Apa pendapat anda tentang pemurnian ataupun pembersihan bahasa
seperti Anglish? Sila berikan maklumbalas anda kepada kami.

RUJUKAN:

The Anglish Moot . Retrieved June 26, 2019
from  anglish.fandom.com/wiki/Main_leaf


Jenayah Liwat Dan Prosedur Perbicaraannya Zaman Kesultanan Melaka

Alang-alang di FB banyak cerita tentang liwat, jadi saya ingin membuat perkongsian tentang jenayah liwat dan prosedur perbicaraannya berdasarkan Hukum Kanun Melaka.

Hukum Kanun Melaka adalah satu sumber primer tentang Melaka yang sangat menarik perhatian saya. Apabila menelusuri Hukum Kanun Melaka, maka saya menolak mentah-mentah banyak gambaran salah yang dipaparkan dalam filem-filem dan beberapa buku sejarah tentang suasana zaman Kesultanan Melaka.

Sebagai contoh, golongan wanita di Kota Melaka digambarkan dalam filem dan beberapa buah buku sebagai tidak menutup aurat dan berkemban.

Gambaran ni jelas bertentangan dengan peruntukan undang-undang dalam Hukum Kanun Melaka. Dalam Hukum Kanun Melaka jelas sekali Kesultanan Melaka mengamalkan hukum hudud, qisas dan takzir dalam jenayah. Riba jelas sekali diharamkan dalam seluruh urusan perniagaan. Perbicaraan juga mengamalkan sistem perbicaraan Islam dengan sedikit campuran unsur adat.

Baik, sekarang nyatakan pada saya mana negara atau kerajaan yang mengamalkan undang-undang jenayah Islam, mengharamkan riba, melaksanakan prosedur mahkamah bersandarkan hukum Islam, tetapi dalam masa yang sama kaum wanitanya berkemban ke sana ke mari?. Bukankah hal ini sangat tidak logik?

Baik, sekarang kita fokus pada jenayah liwat dan prosedur perbicaraannya dalam Hukum Kanun Melaka.

1) Adakah liwat satu jenayah dalam Kesultanan Melaka?

Ya. Fasal 45 menyatakan “Bermula hukum liwat dan menyertai (menyetubuhi) binatang (hukumnya) seperti dalam zina juga.”

2) Di manakah perbicaraan dijalankan?

Perbicaraan dijalankan di masjid jumaat (jamik). Fasal 43 menyatakan “Peri sumpah yang diperbesar sekehendak hati yang menyumpahi masjid Jumaat atas Mimbar.”

3) Siapakah hakim yang mengadili perbicaraan?

Hakim yang mengadili perbicaraan dipanggil Kadi. Fasal 43 menyatakan “Saksi pada orang yang menuntut, sumpah atas yang mungkir, tidak dapat tiada beracara (mesti dibicarakan) kepada kadi.”

4) Bagaimana prosedur perbicaraan?

Prosedur perbicaraan mengikut kaedah Islam. Fasal 43 menyatakan “Peri yang menuntut (mendakwa) dan yang dituntut (tertuduh). Dan daripada Rasulullah SAW “البينة على المدعي واليمين على من أنكر , Saksi pada orang yang menuntut, sumpah atas yang mungkir.”

5) Bagaimana sekiranya terdapat pengakuan meliwat?

Pengakuan atau ikrar orang yang meliwat diterima sekiranya diikrarkan di hadapan hakim (kadi). Fasal 40 menyatakan “Peri ikrar dua perkara. Seperkara pada hak Allah seperti minum (arak) dan zina (termasuk liwat) dan kedua pada hak manusia.”

6) Adakah wujudnya garis panduan etika hakim (kadi) zaman Kesultanan Melaka?

Ya sudah tentu. Fasal 43 menyatakan “Tiada bagi hakim (kadi) menghukumkan pada ketika amat panas dan pada ketika amat dingin dan pada ketika amat lapar dan pada ketika amat kenyang dan pada ketika hendak tidur (mengantuk). Dan haram pada hakim menerima hadiah orang yang membawa hadiah kepadanya…”

Sesungguhnya Hukum Kanun Melaka ini sangat istimewa kerana ianya antara bukti ketinggian tamadun Kesultanan Melaka. Jika kita mengukur kemajuan itu pada teknologi berbanding kita hari ini, ya mereka jauh ketinggalan. Tetapi jika kita mengukur kemajuan itu dari segi rohani, adab dan kesungguhan melaksanakan hukum Allah, maka jelas sekali kita jauh mundur berbanding mereka.

Gambar : Petikan peruntukan jenayah liwat dalam Hukum Kanun Melaka.

Hasanuddin Yusof Maktab Penyelidikan Tamadun Alam Melayu dan Islam


Sanggahan Ke Atas Teori Big Bang

Big Bang dianggap sebagai model penciptaan alam yang diterima ramai, malah dalam kalangan orang awam pun.

Selain Big Bang, banyak juga model-model kosmologi yang lain. Antara yang menarik perhatian aku adalah model ‘Creatio Ex Nihilo’ (CEN).

Creation out of nothing!

Big Bang banyak kelemahan. Antaranya, ia tak dapat jelaskan kenapa masa alam kecik-kecik (Skala Planck) dulu, ia berada dalam keadaan sangat panas dan ketumpatannya tinggi.

Kemudian, Big Bang cuma berani letakkan kita pada tahap ‘Prinsip Kejahilan’ apabila sebelum ia ‘meletup’, ia berada dalam bentuk ketunggalan (singularity).

Ketunggalan bermaksud tiada maklumat yang dapat kita ketahui sebelum Big Bang. Hukum matematik dan fizik berkecai untuk mengetahui ketunggalan.

Kemudian, Big Bang juga tak dapat jelaskan kenapa tiba-tiba jumlah jirim dan anti-jirim tak seimbang.

Tak seimbang ini yang membentuk hampir segala-galanya termasuk planet kita.

CEN dapat jelaskan benda-benda ini dengan prinsip alam terdiri daripada blok-blok maklumat (information) yang kita kenali sebagai ‘bit’.

Maklumat-maklumat ini yang membentuk tenaga, daya dan realiti alam.

Perkataan ‘nihilo‘ daripada CEN merujuk pada maklumat kewujudan dan tak-kewujudan saling ‘cancel‘ antara satu sama lain.

Maknanya di sini, alam berada dalam keadaan ‘null‘ dan tak bergerak. Ini yang menjelaskan apa yang berlaku sebelum ‘Big Bang’.

Alam mula ‘bergerak’ dan ‘hidup’, apabila susunan maklumat matrik-nya diubah. Perubahan berlaku apabila berlakunya keadaan turun-naik (fluctuation) secara rawak.

Susanan matrik alam pada masa ini memang selalu berubah. Perubahan berkala ini membuatkan alam ada potensi untuk mengalami ke-tidak-seimbangan.

Inilah yang menjelaskan keadaan tak seimbang dalam model Big Bang yang Big Bang tak dapat jelaskan.

Maklumat ini ada ‘aspirasi’ nak capai keseimbangan masa dia orang jadi tak seimbang. ‘Aspirasi’ ini yang membentuk hukum alam.

Maka, pergerakan mereka yang membentuk kedinamikan, yang kemudiannya membentuk hukum alam.

Kemudian elemen-elemen bit ini semua transfom menjadi tenaga, daya dan realiti.


Raja Afrika Beragama Islam Ini Temui Benua Amerika Sebelum Columbus

500 tahun lalu, seorang penjelajah laut Itali bernama Christopher Columbus telah menempa nama sebagai penjelajah Eropah pertama tiba dan meneroka benua Amerika atau ‘Dunia Baru’.

Atas jasa beliau dalam dunia penjelajahan Eropah, ramai penjelajah Eropah terutamanya Sepanyol dan Portugal berpusu-pusu ke benua tersebut, kemudian wujud empayar kedua-dua entiti bangsa ini sebagai usaha mengeksploitasi sumber untuk kemajuan negara mereka.

Inilah sejarah yang kita amat kenal yang telah dicatat dalam buku teks sejarah dan disiar dalam setiap laman web sejarah. Namun, tahukah kalian bahawa terdapat seorang tokoh penjelajah pernah menemui benua Amerika sebelum Columbus?

Ya, tokoh seumpama ini wujud dan namanya ialah Mansa (Raja) Abubakari II, abang Mansa Musa yang terkenal sebagai raja Afrika terkaya dunia. Sebenarnya Columbus telah mengetahui kehadiran dunia di sebalik Lautan Atlantik melalui catatan dua penjelajahan Abubakari II ini oleh ahli akademik Mesir bernama Ibn Fadi Al-Umari pada 1342.

Pada abad ke-14 Masihi, semasa pemerintahan Abubakari II ke atas Empayar Mali yang terletak di barat Afrika, baginda teringin tahu adakah wujud penghujung dunia di sebalik Lautan Atlantik. Kerana perasaan inkuiri ini, baginda memulakan ekspedisi laut sebanyak dua kali.

Pertama, Abubakari menghantar 200 buah kapal jelajah untuk memperoleh maklumat tentang hujung Lautan Atlantik. Selesai menjelajah, hanya sebuah kapal saja kembali ke empayar Mali. Kapten kapal melaporkan bahawa kapal-kapal lain telah karam oleh ombak laut.

Jika diikutkan, ekspedisi ini dikira gagal kerana kemalangan yang disebabkan oleh fenomena semula jadi. Tetapi Abubakari tidak berpuas hati akan laporan kapten itu, baginda harus tahu akan kewujudan hujung Lautan Atlantik.

Abubakari harus mencari penyelesaian supaya ekspedisi seterusnya tidak akan mengalami kemalangan yang sama. Empayar Mali pada waktu itu berada dalam kemuncak peradaban sehingga kota Timbuktu mempunyai universiti kedua tertua dunia.

Dengan ilmu matematik, geografi, sejarah, astronomi, kimia, dan pengajian Islam yang berkembang penat serta Mali menjadi pusat perdagangan laut, Abubakari mampu berinteraksi dengan pembuat kapal Mali dan Mesir dan membina sebanyak 2000 buah kapal jelajah yang diubahsuai di pantai Senegambia.

Tahun 1311, Abubakari menyerahkan takhtanya kepada Mansa Musa. Dan memulakan ekspedisi kedua dengan 1000 buah kapal dipenuhi dengan kelasi, doktor, buruh, dan ahli navigasi manakala 1000 buah kapal lain diisi dengan sumber makanan, minuman, dan ubat-ubatan yang bertahan selama 2 tahun.

Ekspedisi laut Abubakari dikatakan tiba di penghujung Lautan Atlantik pada 1312 dan mereka menemui apa yang mereka gelar sebagai Dunia Baru. Jadi, bagaimana ekspedisi kedua Abubakari ini mampu mengelak kemalangan yang sama berlaku?

Sebenarnya Abubakari telah memerhati lama akan keadaan Lautan Atlantik terutamanya aliran-aliran semula jadi yang berbahaya kepada para penjelajah. Terdapat dua aliran yang tidak berubah walaupun monsun berlaku: Aliran Canary dan Aliran Guinea. Kedua-dua aliran ini teramat kuat sehingga mampu menarik kapal dari barat Afrika hingga Amerika.

Aliran sebeginilah Abubakari mengambil manfaat dengan mempercepatkan ekspedisinya.
Columbus praktikkan ilmu yang Abubakari peroleh dan beliau berjaya menyeberangi Lautan Atlantik dengan bantuan ahli navigasi Afrika bernama Pedro Alonso Nino yang biasa dengan keadaan lautan tersebut.

Ramai sejarahwan Eropah meragui ekspedisi Abubakari ini kerana kononnya tiada sebarang artifak dari empayar Mali dalam benua Amerika. Namun catatan-catatan Columbus sepanjang penjelajahan ke Amerika mengubah pemikiran para sejarahwan ini.

Columbus menemui bangunan berupa masjid di tengah Amerika. Orang Mali adalah muslim jadi bangunan-bangunan sebegini adalah bukti kehadiran orang Afrika muslim menetap bersama orang asal Amerika. Columbus juga menemui kapal yang dipenuhi dengan barangan dari perairan Guinea dibawa ke Amerika, berkemungkinan sebagai harta pemberian atau dagangan untuk orang asal Amerika.

Al-Umari yang mencatatkan ekspedisi Abubakari juga adalah bukti kukuh akan keaslian ekspedisi ini. Beliau menulis ketika bertemu dengan Mansa Musa yang tiba di Mesir untuk menunaikan haji. Mansa Musa menyatakan bahawa baginda telah diberi takhta dari Abubakari kerana ketaksuban abangnya mengetahui hujung Lautan Atlantik.

Tambahan pula, kehadiran pokok pisang dan manga yang bukan berasal dari Amerika adalah salah satu bukti bahawa orang Mali sememangnya pernah menetap di Amerika dan hidup aman di tanah asing.

Dengan kewujudan ekspedisi ini, sejarah penemuan Amerika ditulis semula bagi membetulkan apa yang telah hilang ditelan zaman. Sejarah ini juga menjadi kepentingan kepada pihak tertentu terutamanya warga Afrika muslim itu sendiri kerana moyang mereka adalah yang pertama tiba di Dunia Baru, bukan Columbus.

RUJUKAN:

Austen, Ralph A.; Jan A. M. M. Jansen (1996). “History, Oral Transmission and Structure in Ibn Khaldun’s Chronology of Mali Rulers”. History in Africa. Waltham, MA: African Studies Association. 23 (1): 17–28.

African King, Mansa Abubakar II discovered Americas in 1312. 180 years before Columbus. The African History. Retrieved from 17 January 2020. https://theafricanhistory.com/1099

Afrika, E. (11 August 2019). Africans Discovered America Around 1292 BC, Not Columbus. Enlightenment Africa. Retrieved from 17 January 2020.


Jokowi Dan Game Of Thrones

Dua topik hot minggu ni: Pilpres Indonesia dan permulaan musim terakhir siri “Game of Thrones”.

Kebetulan pada Oktober tahun lepas, Jokowi pernah upload satu lukisan yang menunjukkan beliau berdiri di sebelah takhta yang serupa dengan “Iron Throne” dalam cerita GOT, dengan caption:

“Ibarat serial Game of Thrones, kita menghadapi Evil Winter yang ingin menyelimuti seluruh dunia dengan es (ais) dan kehancuran. Berhentilah berebut kendali the Iron Thrones demi kebaikan bersama. Tidak ada artinya menjadi kekuatan ekonomi yang terbesar, di tengah dunia yang tenggelam.”

GOT ialah drama bersiri HBO yang berkisar tentang dunia fantasi Westeros di mana beberapa dinasti dengan nama Stark, Lannister, Targaryen, Baratheon dan lain-lain saling berperang untuk merebut Iron Throne yang memberi kuasa pemerintahan ke atas seluruh Westeros.

Pada waktu yang sama, sekumpulan makhluk jahat bernama White Walkers menangguk peluang untuk menyerang Westeros ketika musim sejuk. Penguasa-penguasa dinasti yang leka dengan perebutan kuasa membuka jalan kepada White Walkers untuk mencerobohi Westeros.

Maksud tersirat Jokowi ialah: kuasa-kuasa besar (US, China, EU) terlalu sibuk melancarkan perang perdagangan untuk merebut takhta adikuasa dunia, sehingga mengabaikan ancaman-ancaman yang memerlukan kerjasama semua negara (seperti perubahan iklim). Dunia akan hancur, kalau negara-negara hanya mementingkan diri dan mengabaikan kesejahteraan bersama sebagai satu komuniti antarabangsa.

Hanya orang yang ada “good grasp” tentang hubungan antarabangsa (IR) saja boleh keluarkan kata-kata sebegini. Kalau tanya 10 pakar IR, 10 akan prefer Jokowi melebihi Prabowo.

Dari pengamatan pelajar IR seperti aku, what’s at stake Pilpres bukan sangat pasal siapa lebih Islamik, atau siapa lebih pro-rakyat. Cara orang IR melihat dunia berbeda dengan orang awam melihat dunia. Orang awam lebih mementingkan isu “bread and butter” dan persepsi tentang keperibadian pemimpin. Orang IR pula lihat apakah impak seseorang pemimpin terhadap kedudukan negara, geopolitik serantau dan sistem antarabangsa.

Di kala dunia dilanda oleh populisme-nasionalisme, Jokowi memposisikan Indonesia sebagai suara moderat yang mempertahankan multilateralisme (semangat kerjasama pelbagaihala) dan perdagangan bebas, sesuai dengan status Indonesia sebagai “emerging great power”.

Berbanding dengan Prabowo, visi “polugri” Jokowi lebih jelas dan tersusun. Sejak tahun 2014 lagi Jokowi ingin transform Indonesia menjadi “Poros Maritim Dunia” dengan memanfaatkan keunikan geografi Indonesia sebagai penghubung dua samudera (Lautan Pasifik dan Lautan Hindi). Untuk menjadikan Indonesia sebagai “regional power”, Jokowi rasa ASEAN terlalu kecil bagi Indonesia, dengan itu Jokowi lebih banyak bercerita pasal “Pacindo” atau “Indo-Pasifik”.

Visi Jokowi ini datang daripada inner circle beliau yang dipenuhi dengan pakar-pakar IR seperti Dr. Rizal Sukma. Kalau dibandingkan, dalam team Prabowo tak ada pakar IR atau geopolitik; yang ada hanya propagandis seperti Fadli Zon yang memuja “authoritarian populist” seperti Trump dan Putin.

Sebab tu kempen Prabowo guna slogan seperti “Mengutamakan Indonesia” (Indonesia First) yang mirip doktrin “America First” Trump. Kalau Prabowo menang, Indonesia akan jadi lebih proteksionis dari segi ekonomi, dan lebih “hardline” dalam mengurus hubungan luar dengan negara jiran serantau.

Dunia dah cukup serabut, kalau Indonesia pun nak join pesta populisme-nasionalisme, memang disaster habis, lebih-lebih lagi Indonesia ialah ekonomi ke-5 besar Asia selepas China, Jepun, India dan Korea.

Tapi tak semua orang awam boleh faham benda-benda macam ni. Selepas Jokowi tweet pasal GOT, Dradjad Wibowo daripada Partai Amanat Nasional (sekutu Gerindra) terus mempersoalkan motif Jokowi memetik GOT kerana dalam GOT ada banyak “adegan telanjang bulat dan kekerasan”. Orang buat analogi tentang ekonomi-politik antarabangsa, dia fokus kat adegan telanjang.

Sebab itu, penting untuk ilmu IR dan geopolitik dipopularkan, supaya jurang pemahaman tentang kepentingan negara antara elit dan orang awam tidak terlalu jauh.

5 tahun bukan sekejap, bisa untuk mempersiapkan Indonesia menjadi salah sebuah dinasti hebat di “Westeros” yang bernama rantau Asia-Indo-Pasifik. Bertuahlah rakyat Indonesia kalau Jokowi menang lagi.

Dan mungkin masa itu kita hanya mampu tengok dari bawah sahaja.


Bagaimana Tamadun Yunani Mengukur Ukur Lilit Bumi Sfera?

Tamadun Yunani mengharungi satu zaman kegemilangan yang sangat menakjubkan. Peradaban ini meninggalkan banyak teknologi yang diwarisi tamadun-tamadun susulan, dnegan kesan menguntungkan manusia hari ini.

Kerana Yunani, manusia belajar tentang alkimia (alchemy) yang mendahului ilmu sains kimia (chemistry). Knidos dan Kos adalah dua tempat dengan sekolah perubatan yang mengasingkan alam perubatan jauh daripada sentuhan agama dan mitos (faham-faham sajalah agama dulu macam mana).

Kalau bukan kerana Yunani, tidak mungkin hari ini ada Sukan Olimpik dan Sumpah Hippocrates (untuk doktor).

Memang Yunani menggerakkan manusia ke masa hadapan. Daripada rahim Yunani, lahirnya demokrasi. Rom pula mengamalkan republik yang mewarisi demokrasi ini. Itulah legasi besar Yunani, bagaikan acuan pada pancaindera 2,000+ tahun kemudian. Namun Yunani juga telah membuat satu kejayaan yang jauh lebih luar biasa.

Eratosthenes yang dilahirkan pada 276 S.M. dalam Tamadun Yunani merupakan seorang warga ilmu (man of learning) yang mempelopori ilmu geografi untuk anak bangsanya (dan manusia sejagat). Eratosthenes berkata, ukur lilit Bumi adalah 252,000 stadium… iaitu 40,030 kilometer (Business Insider, 2017).

Berdasarkan dapatan sains moden, ukur lilit Bumi adalah 12,742 kilometer. Jelas sekali Eratosthenes salah. Tetapi beliau boleh dimaafkan, kerana bergantung pada teknologi 2,000 tahun lalu. Kiraan Eratosthenes membuat Bumi sedikit kecil untuk dibandingkan dengan Neptun.

Persoalan sekarang: bagaimana Eratosthenes kira ukur lilit dulu?

Ketika Yunani baru bertatih, dunia memang tenggelam dalam falasi Bumi rata (sampai hari ini ramai yang percaya Bumi rata). Semakin lama, kebenaran pun menyerlah. Dan akhirnya semua bersetuju Bumi mempunyai bentuk sfera (lebih tepat bagaikan telur).

Ini membangkitkan persoalan-persoalan baru, seperti berapa ukur lilitnya? Ketika ini bukan semua orang yang fasih dalam bab ilmu. Rakyat marhaen yang berpengetahuan lebih cenderung untuk mencari jalan penyelesaian bagi masalah-masalah harian, seperti musim kering dan banjir.

Walau bagaimanapun, ada segelintir yang ingin tahu. Senang kata, golongan genius ini berhempas pulas untuk mendapat jawapan.

Kerana jawapan kompleks jika berjaya mempengaruhi minda marhaen semestinya akan memasyhurkan nama mereka. Siapa tidak mahu bina nama buat selamanya…

Sama seperti ilmuwan hari ini, cendekiawan Yunani dulu turut mewarisi maklumat daripada leluhur mereka. Eratosthenes bukan satu-satunya orang yang genius dalam Yunani.

Seorang lagi adalah Thales daripada Miletus yang hidup antara 624 S.M. hingga 547 S.M.. Thales hari ini wujud hanya dalam catatan bukan saintifik, kiranya seorang lagenda sahaja. Namun beliau dikatakan seorang pakar matematik yang pandai meramal gerhana Matahari (berlaku pada 585 S.M.).

Benar atau tidak, itu bukan keutamaan sekarang. Thales merupakan orang pertama dalam Tamadun Yunani yang menggalakkan rasionalisme, dalam zaman semua akan fikir pasal dewa-dewi (Salisbury, 2004).

Contohnya, Thales menjelaskan yang gempa bumi berlaku bukan sebab pergad.µhan dewa… atau murka Dewa Poseidon. Sebaliknya beliau berhujah bahawa ombak dalam laut menyebabkan bumi bergegar (satu pendapat yang tidak betul… tetapi jauh lagi relevan berbanding hujah keagamaan Yunani).

Thales turunkan inspirasi ini pada anak muridnya, Anaximander yang menjelaskan tentang kosmologi alam secara rasionalis. Yunani mula memeluk hujah “Bumi sfera” selepas zaman dua ilmuwan ini.

Pythagoras menubuhkan sebuah mazhab yang diikuti Plato dan Aristotle dalam zaman terkemudian. Tiba zaman Eratosthenes, beliau mula fikir pasal ukur lilit Bumi.

Kiraan beliau adalah berdasarkan kedudukan Matahari. Semasa beliau di Aswan, Mesir, beliau ternampak Matahari terpacak di atas kepala.

Kalau di Alexandria pada waktu sama, Matahari takkan sesekali terpacak di tempat sama. Jadi beliau fikir: takkan Matahari boleh ada di dua tempat berbeza pada waktu sama?

Tidak logik.

Jadi beliau mengkaji dan mendapati bahawa Matahari terlalu jauh tetapi sinarannya mencerahkan Bumi secara selari (parallel).

Beliau kemudian mengira sudut antara dua titik sinaran ini. Jarak sudut tersebut adalah 7° 12’, iaitu 1/50 daripada satu bulatan penuh (Neugebauer, 2012). Perbezaan antara dua jarak inilah menjadi kunci untuk Eratosthenes.

Daripada kiraan inilah, beliau mendapati ukur lilit Bumi adalah 250,000 stadium.

RUJUKAN:

Business Insider. (2017, Disember 27). How the ancient Greeks proved Earth was round over 2,000 years ago.

Neugebauer, O. (2012). A History of Ancient Mathematical Astronomy. Springer Science & Business Media. Halaman 653.

Salisbury, J.E. (2004). The Greenwood Encyclopedia of Daily Life: The ancient world. Greenwood Press. Halaman 225.


Sultanah Razia: Pemerintah Wanita Pertama Bumi India

Kehadiran Islam tidak pernah meletakkan tempat wanita serendah-rendahnya, bahkan dalam sejarah sepanjang penubuhan tamadun Islamlah, begitu banyak pemerintah dari kalangan wanita diangkat untuk memimpin kerajaan. Kalau di Alam Melayu, kita mengenali nama seperti Cik Siti Wan Kembang I dan Cik Siti Wan Kembang II, di bumi India yang ketika itu dipeluk oleh cahaya Islam, telah lahir seorang wanita yang kisahnya setaraf legenda yang sehingga hari ini dikenang dalam sejarah Islam mahupun India sendiri.

Baginda merupakan anak kepada Shamsudin Iltumish yang merupakan seorang hamba Mamluk, sebelum berjaya menjadi Sultan Delhi, sebuah kerajaan yang pernah memayungi utara India pada satu ketika. Shamsudin Itutmish merupakan salah satu sultan daripada Dinasti Mamluk yang memerintah India ketika itu. Baginda terkenal dengan keupayaan mempertahankan sempadan India daripada serangan Monggol dan Genghis Khan melalui beberapa siri diplomasi dan juga menakluk kembali wilayah-wilayah yang hilang daripada Kesultanan Delhi.

Kenaikkan Razia menjadi sulatanah bagi Kesultanan Delhi merupakan sesuatu yang tidak dijangka langsung. Ianya bermula dengan anak sulung lelaki Shamsudin Iltutmish sendiri, Naseerudin Mahmud yang meninggal dunia secara tiba-tiba. Razia bukanlah calang-calang wanita. Dari kecil lagi, dia sudah menjadi anak kesayangan ayahandanya dan sering dibawa bersamanya ketika ayahandanya sedang menguruskan hal-hal berkaitan negara.

Dia juga dilatih dengan ilmu kepimpinan dan pentadbiran selain ilmu pertempuran, sebagai persiapan kalau-kalau perlu dia untuk menaiki takhta Kesultanan Delhi suatu hari nanti, meskipun Naseerudin Mahmud, iaitu abangnya yang sebenar-benarnya pewaris takhta dan dilatih untuk menjadi pemerintah seterusnya Kesultanan Delhi dibawah Dinasti Mamluk. Keupayaan Razia terbukti ketika selepas kematian abangnya, dan ketika ayahandanya terpaksa memimpin askar melawan serangan sebuah kerajaan kecil di Utara India iaitu Gwalior, Razia dilantik sebagai pemangku takhta.

Ketika 30 April 1236, dicatatkan bahawa Shamsudin Iltutmish telah mangkat dan baginda telah menamakan Razia sebagai pengganti bagidna memandangkan dia berpendapat bahawa selain Naseeruddin Mahmud, anak lelaki baginda yang lain tidak layak untuk menjadi pemerintah. Namun, para bangsawan tidak berkenan dengan cadangan Iltutmish sendiri lalu menabalkan sendiri Ruknuddin Firuz, adik beradik lelaki Razia sebagai sultan. Ruknuddin Firuz disyaki oleh Razia sebagai orang yang telah membunuh Naseeruddin Mahmud, demi merampas takhta daripada ayahandanya,. Razia sendiri telah menyiasat kes kematian kekandanya lalu membentangkan buktinya pada Jamia Masjid Delhi. Buktinya mencukupi lalu membawa kepada hubungan mati ke atas Ruknuddin.

Selepas pemergian Ruknuddin, maka jelaslah bahawa Razia merupakan satu-satunyua pewaris kepada takhta kepada Kesultanan Delhi dan para bangsawan yang menentang pertabalan Razia terpaksa akur dengan pertabalannya. Maka bermulalah episo Razia menjadi pemerintah wanita India yang pertama dalam sejarah. Antara langkah pertama yang dijalankan oleh baginda ialah mendapatkan pengesahan daripada Khalifah Abbasiyah kerana setiap pemerintah Ahlul Sunnal Wal Jamaah ketika zaman itu, harus mendapat pengesahan daripada Kekhalifahan Abbasiyah dahulu sebelum memerintah. Ianya pada tahun 1237 Masihi apabila akhirnya khalifah mengiktiraf baginda sebagai pemerintah sah Kesultanan Delhi.

Selain itu, antara langkah awal Razia sebagai sultan Delhi ialah memastikan nama beliau disebut dalam setiap doa khutbah solat Jumaat disamping nama khalifah. Kepingan syiing yang menjadi mata wang Kesultanan Delhi turut diukir dengan nama baginda dengan ayat yang berbunyi seperti “Tiang Para Wanita, Permaisuri Sultana Razia dan anak perempuan kepada Shamsudin Illtumish.” Selain itu, dikatakan sepanjang pemerintahan baginda, sekolah-sekolah, akademik-akademi, perpustakaan dan kerja-kerja penafsiran ilmu falsafah giat dijalankan sepanjang pemerintahan baginda. Bahkan, Razia tidak ketinggalan menyumbang dalam bidang seni dan menggalakkan kewujudan pemuisi, pelukis dan ahli muzik sepanjang pemerintahan baginda. Namun, yang pastinya, baginda dikenang sebagai politikus hebat apabila berjaya melaga-lagakan pemberontak untuk berlawan antara satu sama lain, menjamin keselamatan takhta Razia untuk beberapa ketika.

Sultana Razia juga dikatakan telah mengadaptasikan pemakaian pemerintah lelaki dan meninggalkan pemakaian wanita yang selalu disarungkan pada tubuhnya sebagai lambang maskulin. Ibnu Battuta, seorang pengembara Islam yang terkenal mencatatkan bahawa Razia bukanlah calang-calang wanita. Dia dikatakan berpakaian seperti panglima perang, menunggang kuda dan memimpin bala askar menakluk wilayah-wilayah baru dibawanya, bahkan memerintah dengan penuh keadilan dan menguruskan urusan-urusan negerinya dengan sangat tersusun.

Namun, disebalik kehebatan yang dimiliki olehnya, dia tewas jua pada cinta. Selain merupakan pahlawan dan pemerintah yang hebat, Sulatana Razia juga terkenal dengan kencantikannya yang sangat masyur. Oleh kerana itu, dia dilamar oleh banyak keluarga bangsawan namun semuanya ditolak dengan mentah-mentah dan sebaliknya, dia dikatakan bahawa Sultana Razia jatuh cinta pada seorang hamba Afrika budak penjaga kandang kuda diraja bernama Jamaluddin Yaqut. Lalu, hamba Afrika berketurunan Habsyi ini diambil sebagai pembantu peribadinya.

Berdasarkan ini, para bangsawan telah lama cemburu dengam kehebatan seorang wanita memerintah India, telah menggunakan isu ini sebagai alasan paling besar untuk menggulingkan Razia. Dengan itu, mereka telah membawa Sultana Razia menghadap kadi di Delhi sebelum dia dijatuhkan hukuman supaya turun takhta atas alasan menjadi terlalu rapat dengan lelaki yang bukan mahramnya iaitu Jamaluddin Yaqut. Sulatana Razia diarahkan untuk berkahwin dan kembali hidup dibelakang tabir seperti para wanita lain ketika itu.

Seorang gabenor Kesultanan Delhi yang memerintah sebuah wilayah bernama Bhatinda, yang terletak di Lahore, Pakistan, bernama Malik Ikthiaruddin Altuniya telah disepakat oleh para bangsawan Kesultanan Delhi untuk mewarisi Kesultanan Delhi. Tidak puas hati dengan apa yang berlaku, maka Razia memimpin askar berperang melawan Altuniya. Dicatatkan bahawa Jamaluddin Yaqut terbunuh dalam perang tersebut dan Razia pula dijadikan sebagai tawanan perang dan dipenjarakan oleh Altuniya. Namun, dicatatkan sepanjang Razia dipenjarakan, Altuniya pula seringkali melawat Razia lalu entah bagaimana, mereka berdua pula saling jatuh cinta antara satu sama lain sehinggalah Altuniya melamar Razia dan Razia pula menerima lamaran daripada Altuniya.

Namun ketika cinta mereka berdua baru sahaja mahu berputik, takdir seperti tidak memihak langsung kepada Razia. Saudara lelaki Altuniya bernama Bahram pula tiba-tiba menabalkan diri sebagai pemerintah Kesultanan Delhi yang seterusnya. Mahu menuntut haknya kembali, maka Razia bersama dengan suamianya Altuniya telah memimpin tentera untuk melanggar Bahram lalu peperangan pun berlaku yang berakhirnya dengan kekalahan pasangan suami-isteri ini.

Mereka berdua melarikan diri sehinggakan sampai ke sebuah wilayah bernama Kaihal sebelum dirompak oleh penduduk tempatan. Tentera yang sebelum ini setia bersama dengan mereka pula telah melarikan diri dan mengabaikan ketua mereka. Dikatakan bahawa Razia terkorban pada 13 Oktober 1240 Masihi persamaan dengan 638 Hijrah, 25 Rabiulawal. Makam Sulatan Razia sehingga hari ini diperdebatkan oleh sejarawan sama ada terletak di Turkoman Gate, Delhi yang kononnya dia ditanam bersebelahan dengan suamianya, atau di Mohalla Bulbuli Khana dan juga di wilayah Kaithal itu sendiri.

Al-fatihah untuk Sultana Razia…

-HE-


Kemenangan Dan Kekalahan Bermaruah Dalam Peperangan

Sebelum saya mulakan rencana ini, sukanya saya mengingatkan bahawa saya tidak berminat untuk mengulas mengenai politik, tetapi menggunakan isu politik untuk berkongsi ilmu megenai peperangan. Kebetulan, peperangan dan politik memerlukan helah dan kelicikkan yang sama. Justeru, perbandingan antara dua perkara ini bukanlah sesuatu yang aneh, kerana perbezaan antaranya tidaklah terlalu ketara.

“Dah kalah dah lah. Jangan sembang turunkan undi majoriti. Tak ada erti kalah bermaruah, kalah menurunkan undi dan sebagainya.”

Di atas ialah antara dialog yang dilaungkan selepas 3 PRK yang berakhir dengan kemenangan PH. Pembangkang terdiri daripada UMNO-PAS melaungkan kata-kata di atas. Kekalahan bermaruah katanya. Di pihak sebelah kerajaan pula, mereka mengatakan tidak wujud kekalahan bermaruah, yang ada hanyalah kemenangan atau kekalahan dalam sejarah. Penegasan tidak wujud kekalahan bermaruah inilah yang memanggil saya untuk memberikan ulasan. Benarkah dakwaan sedemikian? Saya ingin berbeza pendapat dalam soal ini.

Dalam peperangan, ada dua jenis kemenangan iaitu Tactical Victory dan Strategic Victory. Kenapa dua kemenangan ini wujud? Sebab hakikat yang kalian tidak dapat terima ialah betapa ada pelbagai jenis kemenangan dan kekalahan yang wujud dalam strategi peperangan.

Ya, sebab dalam peperangan, 99 kekalahan dan 1 kemenangan sudah mampu untuk membuatkan orang yang menang 1 pertempuran memenangi keseluruhan peperangan meski kalah 99 pertempuran yang lain. Tentunya kemenangan ini adalah bergantung pada jenis kekalahan yang dapat dilihat pada jenis apa 99 kekalahan itu sendiri. Sebelum pergi lebih lanjut, saya merasakan bahawa perlu untuk kita bahaskan mengenai definisi bagi setiap istilah ini sebab dari sini, wujudlah “kemenangan bermaruah” yang dilaungkan.

Tactical Victory – Merujuk kepada kemenangan yang mengakibatkan kejayaan mencapai objektif taktikal yang merupakan sebahagian daripada operasi. Juga, merujuk kepada keputusan kerugian “kekalahan” lebih besar daripada yang “menang” walaupun kekuatan menang gagal memenuhi asalnya objektif.

Strategic Victory – Kemenangan yang berjaya membawa kepada penghancuran total musuh, di mana menghadkan keupayaan musuh untuk melancarkan perang balas oleh musuh dalam waktu yang lama.

Ada situasi di mana Tactical Victory memberikan impak Strategic Defeat kepada pasukan lain dalam peperangan. Maksudnya, kemenangan pihak lawan sebenarnya sangat-sangat bermanfaat buat pasukan yang kalah. Contoh paling tepat ialah ketika Perang Dunia Kedua tercetus, pihak Jerman telah berjaya menang beberapa pertempuran kecil dalam usaha Jerman untuk menakluk Russia. Ia berlaku terutama ketika Jerman menang di Kiev dan kekalahan Russia ini memaksa Russia berundur lebih dalam dan dalam. Di Kiev ini, Jerman telah membazirkan 2 bulan masa peperangan semata-mata nak menakluk Kiev.

Dua bulan ini sangat-sangatlah pemting kerana pada detik ini, Jerman telahmembazir kerana segala sumber, tentera dan masa difokuskan di Kiev semata-mata daripada terus mara ke Moscow. Ini memang dirancang oleh Russia. Mereka tahu bahawa mereka tidak mampu menang dalam pertempuran dan peperangan yang melibatkan full-scale war, secara pantas, jadi mereka perlu cari jalan untuk melambatkan pertempuran dan peperangan. Biarlah kalah banyak kali, tetapi dari kekalahan yang banyak itu sebenarnya akan memberikan kemenangan di penghujung pertempuran.

2 Bulan di Kiev akhirnya membawa kepada musim sejuk melanda Russia. Tentera Jerman tidak bersedia untuk musim sejuk seperti mana tentera Russia. Selebihnya adalah sejarah bagaimana musim sejuk yang membunuh tentera Jerman di Russia, seperti kebanyakan penakluk-penakluk agung yang cuba masuk ke Russia, lalu dihukum oleh musim sejuk. 2 bulan di Kiev juga memberikan Stalin peluang membina pertahanan di Moscow. Rupa-rupanya kekalahan demi kekalahan yang dirasai oleh Russia sebenarnya adalah Strategic Defeat buat Russia. Ya, tactical victory berjaya dicapai Jerman, tetapi akhirnya Strategic Defeat oleh Russia itu yang memenangkan mereka.

Jepun ketika WWII juga boleh diambil sebagai contoh. Pertempuran Coral Sea menyaksikan bagaimana Jepun berjaya menengelamkan carrier USA seperti USS Lexington manakala USS Yorktown pula rosak teruk. Namun, banyak kekuatan Udara Jepun digunakan dan musnah untuk menang pertempuran ini, malah semata-mata nak tenggelamkan USS Lexington, dan merosakkan USS Yorktown, carrier Jepun sendiri Zuikaku dan Suikaku musnah. Ia membawa kepada bencana pertempuran seterusnya iaitu di Midway yang membawa kepada kemenangan USA. Tactical Victory buat Jepun, tetapi kekalahan USA membawa kemenangan seterusnya dalam banyak pertempuran.

Contoh lain adalah ketika Laksamana Hang Nadim berjaya menenangi begitu banyak pertempuran melawan Portugis. Attrition warfare yang dipamerkan oleh Hang Nadim mula menunjukkan kesan. Objektif-objektif kecil Hang Nadim berjaya dicapai seperti menutup laluan makanan ke Melaka, menutup laluan keluar dan masuk dan memberikan kesan psikologi kepada Portugis.

Namun, strategic victory masih belum berjaya dicapai oleh Hang Nadim iaitu objektif utama peperangan menghalau Portugis keluar. Dan akhirnya, di penghujung peperangan, walaupun dengan kemenangan demi kemenangan yang dimenangi oleh Hang Nadim, ia akhirnya berakhirnya dengan kekalahan apabila Hang Nadim bertempur secara berdepan dengan Portugis.

Atau lantas kita angkat semula Hannibal yang berjaya membawa gajah melintasi Banjaran Alps untuk menentang Rom. Pertempuran-pertempuran awal berjaya dimenangi oleh Hannibal, dengan strategi-strategi perang yang sangat mengasyikkan itu. Tetapi akhirnya, di tangan Scipio Africanus di Pertempuan Zama, lawan setanding sepanjang zamannya.

Tentunya, contoh paling tepat ialah Pyrrhus of Epirus, seorang raja salah sebuah negara kota Yunani yang merupakan musuh terawal Rom yang telah berjaya memenangi banyak pertempuran dengan Rom, tetapi dalam keputusan yang sangat membinasakan kekuatannya. Akhirnya, kemenangan demi kemenangan taktikalnya membuatkan kekalahan pada penghujung perang. Bahkan nama Pyrrhic Victory itu sendiri adalah diambil daripada namanya, yang membawa definisi kemenangan yang membinasakan, sesuai dengan penghormatan yang dicapai oleh Pyrrhus dalam sejarah.

Situasi yang sama tidak salah kalau kita letakkan pada politik tempatan atau antarabangsa. Kekalahan dan kemenangan tidak ditentukan pada hari ini kerana boleh jadi kekalahan pada pertempuran awal adalah penting secara strategik buat musuh, sebagai contoh matlamat untuk menurunkan undi lawan?

Kata saya, politik itu adalah sebuah marathon. Jangan begitu pantas menghukum. Ia adalah seni yang memerlukan analisis yang mendalam, pemerhatian yang sabar. Tentunya kelicikkan yang memukau adalah rencahnya. Duduk di kusyen empuk masing-masing, lalu sama-sama menyaksikan sebuah lagi babak yang akan melekat dalam buku sejarah Malaysia, sama-sama makan popcorn menyaksikan bagaimana politikus-politikus saling bertikam antara satu sama lain demi sebuah kuasa.


Sistem Pendidikan Terbaik Menurut Steve Jobs, Mark Zuckerberg Dan Bill Gates

Bila sebut aje pasal pendidikan, orang akan petik nama college dropout macam Bill Gates (Microsoft Corporation), Steve Jobs (Apple Inc), dan Mark Zuckerberg (Facebook Inc). Kata mereka, walau kena buang universiti pun tetap boleh berjaya. Dalam konteks Malaysia, SPM 17A pun belum tentu boleh berjaya dalam hidup.

Lepas tu evangelist pun cakap soal rezeki dan takdir. Kemudian puak liberal pun cakap pasal kelemahan sistem pendidikan. Lepas tu masuklah cikgu-cikgu cerita pasal situasi sistem pendidikan Malaysia.

Macam itulah keadaan kita sekarang. Bantai cikgu kata merit cikgu Malaysia ni rendah-rendah. Bantai kerajaan cakap silibus pendidikan Malaysia ni ketinggalan zaman. Bantai pulak sistem sekolah yang membezakan kelas pelajar pandai dengan pelajar kelas hujung. Bantai ibu bapa sekali cakap ibu bapa yang tak prihatin soal pendidikan anak-anak.

Aku malas jawab semua tu. Aku nak cakap definisi pendidikan dan cara menguatkan sistem pendidikan oleh orang-orang yang pernah kena buang universiti tapi boleh berjaya. Tiga orang yang aku sebut atas tu lah iaitu Bill gates, Steve Jobs, dan Mark Zuckerberg. Ketiga-tiga ni tak masuk dengan sistem pendidikan negara mereka. Tanpa sistem yang gomen deme provide, deme boleh berjaya. Jadi ketiga-tiga ni explain macam mana sistem pendidikan Amerika Syarikat patut dilaksana.

Steve Jobs

Menurut Steve Jobs, pelanggan pendidikan ialah masyarakat, majikan, dan ibu bapa. Masalah hari ini, pelanggan lari dari provider. Mereka tak peduli dengan pendidikan. Bila pelanggan lari, jadilah monopoli di mana sekolah akan mengawal semuanya. Monopoli ni tak bagus. Tengoklah Astro tu. Tiba masanya kita perlu beri semula pendidikan kepada pelanggan utama iaitu ibu bapa.

Caranya ialah dengan menggunakan sistem baucer. Kerajaan patut beri sejumlah wang kepada ibu bapa. Bukan beri wang kepada sekolah. Jadi, untuk dapatkan wang, sekolah perlu berusaha dapatkan pelajar. Ibu bapa hanya akan hantar anak ke sekolah yang power.

Contohnya macam ni. Kos pendidikan seorang anak ialah RM20000 setahun. Kerajaan pun bagilah RM20000 kepada aku. Aku kena guna RM20000 tu untuk bayar kepada sekolah tempat anak aku belajar. Dengan cara itu baru sekolah sentiasa upgrade diri mereka. Kalau sekolah tu tak cemerlang, ibu bapa mana nak hantar anak mereka?

Ini kaedah yang Steve Jobs kemukakan. Steve berfikir macam ni sebab dia ahli korporat. Dia percaya pada meritokrasi. Ada keburukannya tapi aku malas cakap. Panjang nanti.

Mark Zuckerberg

Menurut Mark Zuckerberg, pendidikan perlu dilaksana mengikut keselesaan pelajar. Ada pelajar yang lebih selesa belajar guna internet. Ada yang lebih selesa guna video. Ada yang lebih selesa belajar melalui pembacaan. Ini kita sebut sebagai ‘personalized learning’. Kita kena push pelajar untuk belajar mengikut kaedah yang mereka suka.

Contohnya macam ni. Buat 4 kelas. Satu kelas untuk budak yang suka belajar guna video. Satu kelas untuk pelajar yang suka guna internet. Satu kelas lagi untuk pelajar yang suka membaca. Satu lagi untuk yang suka ketiga-tiga cara. Kalau yang suka dengan cara sekarang, tambah lagi satu kelas. Bagus cara ni. Kalau kita belajar ikut cara yang kita suka, memang kita akan nak belajar.

Ada kelemahan? Ada. Kaedah ni akan abaikan sense of exploration. Dalam pendidikan, kita perlukan panduan dan bukannya bantuan. Komputer, video, internet, etc ialah alat bantu. Kita tetap memerlukan manusia.

Tapi memang patutlah kalau Mark Zuckerberg cadangkan kaedah itu pun. Facebook ni pun dia buat sebab dia suka orang berhubung cara online.

Bill Gates

Bill Gates lagi sorang. Mamat ni aku tak berapa berkenan sebab dia macam penjual snake oil. Dia sekarang duk fokus pada kurikulum yang disebut sebagai Common Core.

Cadangan dia senang aje. Buat macam negara China, Korea, dan Jepun. Kena fokus pada subjek kritikal sejak usia awal. Kena upgarde silibus agar bebudak dapat tahu satu-satu ilmu lebih awal dari sekarang.

Macam KSSRdan KSSM yang kita buat sekaranglah. Darjah 3 dah kena pandai buat perpuluhan. Tingkatan satu dah kena tahu pasal kitaran haid. cara ni bagus tapi memerlukan pengorbanan yang besar.

China dah buat dulu. Sekarang ni China kaya raya. Tak ada nak kesian-kesian anak stress ke, anak terbeban ke. Yang penting, di awal usia dah kuasai subjek sukar.

Bill Gates boleh la cakap macam tu. Negara dia besar. Depa ada 74.6 juta pelajar. Kalau 74.6 juta buat, at least 40 juta boleh kuasai. ramai tu 40 juta. 40 juta orang dah cukup untuk memacu ekonomi negara. Baki 34.6 juta tu campak mana?

Okeylah. Itu serba sedikit cadangan sistem yang disukai oleh orang-orang yang kena buang universiti tapi boleh berjaya. Kalau nak tahu lebih lanjut, tengoklah interview mereka dekat Youtube. Taip je personalized education, Bill Gates Common Core, atau Steve Jobs abriged interview.

Nota Editor: Artikel ini dinaikkan selepas mendapat izin pemilik artikel iaitu Mohd Zailee.


Epidemik Palsu Yang Menyelamatkan 8000 Nyawa Dari Kekejaman Nazi

“Saya tidak mampu berjuang dengan sena-pang atau pe-dang, tetapi saya menemui cara untuk menakut-nakutkan Jerman.” – Eugene Lazowski

Semasa Pe-rang Dunia Kedua sedang berlangsung, seorang lelaki menemui doktor di Rozwadów, Poland dengan aduan yang agak unik. Dia merupakan salah seorang daripada ribuan penduduk Poland yang dipaksa oleh penja-jah Nazi untuk bekerja di kem buruh Jerman. Lelaki itu telah diberikan pelepasan untuk bercuti selama 14 hari bagi mengunjungi keluarganya, dan tempohnya sudah hampir tamat.

Dia cukup terdesak mahu melarikan diri dari kem tersebut, tetapi dia tahu bahawa jika dia tidak kembali, dia akan diburu lagi dan anggota keluarganya akan ditangkap dan dikirim ke kem konsentrasi hanya untuk menunggu hukuman ma-ti, berdasarkan kebanyakan kes yang lain.

Dia juga pernah berkira-kira mahu menamatkan kesengsaraan dija-jah dengan cara membu-nuh diri, tetapi dia juga tahu bahawa adanya harapan untuk bebas dan keluar dari kem Nazi, hanya sekiranya dia ‘menghidap’ sejenis penya-kit kronik yang berjangkit dari wa-bak tertentu, dan buktinya adalah ianya disahkan sendiri oleh doktor.

Dua doktor yang menemui lelaki itu memutuskan untuk membantunya dalam menyediakan diagnosis, dan menawarkan suntikan virus kepadanya. Dia menerimanya dengan sukarela. Doktor-doktor itu kemudian mengambil sampel da-rah lelaki itu dan menghantarnya ke makmal Jerman untuk disaring.

Tidak lama kemudian, mereka menerima kiriman telegram yang berbunyi: “Weil-Felix positif.”  Pesakit mereka itu didapati positif dijangkiti oleh wa-bak tifus (kepialu). Maklumat yang terkandung dalam telegram itu diserahkan kepada pihak berkuasa tempatan yang dikawal Jerman sebagai bukti bahawa pesakit itu menderita akibat wa-bak penya-kit berjangkit, dan lelaki itu akhirnya mencapai matlamatnya, iaitu dilepaskan dari tugasnya di kem Nazi.

Dia juga turut dikecualikan dari sebarang risiko penahanan semula pada masa akan datang, begitu juga dengan ahli keluarganya yang akhirnya disatukan kembali dengannya.

Sudah tentu doktor-doktor itu tidak membuatkan pesakit mereka sakit. Taktik ini terhasil dari pemikiran di luar kotak, walaupun sedang berada di tengah-tengah pepe-rangan yang amat memusnahkan itu.

Epidemik tifus yang mereka bawa ke Rozwadów itu sebaliknya adalah sejenis ‘sihir’ dalam bentuk sains yang tak terjangka oleh sesiapa pun, ianya adalah ‘wa-bak’ yang dicipta oleh doktor-doktor ini sendiri demi menguatkan lagi bukti bahawa ‘pesakit’ mereka telah dijangkiti oleh wa-bak yang palsu tersebut. Ia secara tidak langsung telah berjaya melindungi para pesakit dan jiran-jiran mereka dari terus menjadi mangsa pengania-yaan Jerman yang fasis lagi ke-jam.

Sebenarnya doktor-doktor tersebut telah menyelamatkan nyawa lelaki itu dengan menciptakan sejenis simulakrum berdasarkan penya-kit tersebut, ianya merupakan sel virus yang boleh memberikan penghidapnya mengalami simptom dan gejala penya-kit yang menyerupai penya-kit sebenar, dan dengan memberikan suntikan yang sama terhadap ramai lagi penduduk lain di daerah itu, mereka akhirnya berjaya menyelamatkan ribuan nyawa lagi.

Salah seorang doktor tersebut adalah Dr. Eugene Lazowski, antara pakar muslihat yang menentang Nazi ketika muslihat itu bermula. Semasa pendudukan Jerman di Poland, sekitar seperlima populasi penduduk negara itu terbu-nuh dalam tragedi pembu-nuhan beramai-ramai dan ma-ti di dalam kem konsentrasi.

Menurur Lazowski, pakar-pakar bidang perubatan Poland ketika itu berhadapan dengan tugasan khas yang memerlukan mereka bukan hanya untuk mencegah penya-kit dan merawat pesakit lagi, tetapi mereka juga memainkan peranan terbesar sebagai pahlawan negara di barisan hadapan demi mempertahankan nyawa mereka dan bangsanya sendiri.

Lazowski mula melancarkan apa yang dianggapnya sebagai “pe-rang peribadi” terhadap penja-jah. Setelah melarikan diri dari kem tahanan pe-rang Jerman dengan memanjat tembok dan menumpang kereta kuda secara senyap-senyap, dia berjaya kembali ke rumahnya di Rozwadów dan kemudian dia mula berkhidmat untuk Sukarelawan Palang Merah Poland.

Rumahnya membelakangi pagar yang memisahkan penempatan ghetto penduduk Yahudi dari seluruh bandar. Berikutan keadaan yang tidak terurus di ghetto tersebut, maka ia berisiko menyebarkan penya-kit yang memang telah berleluasa, tetapi doktor dilarang dari merawat mana-mana orang Yahudi, jadi dia mengatur agenda sulit untuk menolong orang Yahudi.

Apabila terdapat seseorang di ghetto itu mula jatuh sakit, mereka akan mengikatkan kain pada pagar, dan Lazowski akan menyelinap masuk pada waktu malam bagi membawa bekalan perubatan dan merawat orang-orang yang sakit. Bagi mengelakkan sebarang syak wasangka dari pihak Nazi, dia memalsukan catatan perubatannya dan membesar-besarkan jumlah bekalan dan ubat yang dia gunakan untuk pesakitnya yang bukan kaum Yahudi.

Rakan Lazowski, Stanislaw Matulewicz turut sama mempelajari dan mempraktikkan ilmu perubatan di Rozwadów, dan penemuan idea muslihat wa-bak palsu tersebut membolehkan pasangan itu berupaya melindungi lebih ramai orang dengan memanfaatkan rasa ketakutan pihak Nazi terhadap wa-bak berpenya-kit.

Mengingatkan sejarah wa-bak tifus yang pernah tersebar di kalangan ten-tera Empayar Jerman yang berkubu di dalam parit pertahanan semasa Pe-rang Dunia Pertama sebelum itu, penja-jah Nazi bimbang akan kemungkinan wa-bak itu bermula sekali lagi di kalangan anggota ten-tera mereka.

Pihak berkuasa Jerman di Poland menyuruh para doktor melaporkan setiap kes demam kepialu akibat tifus samada yang disahkan bergejala mahupun yang hanya disyaki kepada pihak Jerman dan menghantar sampel da-rah ke makmal yang dikendalikan oleh Jerman untuk diuji. Orang-orang Poland yang menghidap penya-kit itu akan dikuarantin atau ditahan di kem buruh, berbeza pula dengan orang-orang Yahudi yang dijangkiti kerana mereka akan terus dibu-nuh serta merta.

Ironinya, apabila terdapat terlalu banyak kes yang dilaporkan dari suatu daerah, maka daerah-daerah tersebut akan terus diisytiharkan oleh Lembaga Kesihatan Awam Jerman sebagai ‘zon wa-bak’. Berdasarkan catatan kedua-dua doktor itu selepas tamatnya pe-rang, situasi sebegini menghasilkan beberapa kelebihan bagi orang awam, kerana ten-tera Nazi Jerman lebih cenderung menghindari wilayah-wilayah ‘zon wa-bak’ tersebut dan penduduknya secara tidak langsung telah bebas dari pengania-yaan.

Ujian tifus yang paling lazim pada waktu itu adalah ujian Weil-Felix, berdasarkan kajian pada tahun 1916 yang menunjukkan bahawa antibodi yang dihasilkan oleh sistem imun sebagai tindak balas terhadap jangkitan tifus juga bertindak balas terhadap Proteus OX-19, sejenis bakteria yang menyebabkan jangkitan saluran pundi kencing. Untuk ujian Weil-Felix, bakteria Proteus OX-19 yang telah ma-ti dicampurkan dengan sampel da-rah dari pesakit. Sekiranya campuran menjadi keruh, itu adalah tanda penya-kit tifus yang jelas.

Sementara dia mempelajari cara-cara menjalankan ujian itu sendiri agar dia dapat melepasi saringan makmal Jerman dan merahsiakan sebarang laporan jangkitan tifus di kalangan pesakit Yahudi, Matulewicz mendapati bahawa seseorang yang disuntik dengan bakteria ma-ti yang sama akan menghasilkan antibodi yang sama, ia menghasilkan simptom dan keputusan positif penya-kit tifus tetapi tidak berisiko.

Justeru, kelebihan itu serta merta dimanfaatkan doktor-doktor ini, ia jelas terbukti bahwa Weil-Felix buatan juga boleh digunakan sebagai bentuk pertahanan terhadap dasar pemerintahan penja-jah Jerman.

Mereka kemudian menyarankan agar orang ramai mengambil ujian saringan melalui mereka sendiri dan menciptakan keputusan positif yang palsu untuk mencetuskan ‘kluster epidemik tifus’ di sekitar daerah Rozwadów demi menjauhkan ten-tera Jerman dari tanah air mereka.

Semuanya bermula dengan seorang pekerja kem Nazi yang diberi pelepasan untuk mengunjungi keluarganya itu. Semenjak itu, doktor-doktor Poland mula memberikan pesakit mereka yang bukan dari kaum Yahudi beberapa gejala yang menyerupai gejala tifus peringkat awal, seperti demam, batuk, ruam, dan sakit kepala, serta memberi mereka suntikan Proteus OX-19 yang ma-ti sebagai penyamaran yang menunggang ‘terapi rangsangan protein’.

Doktor-doktor ini melaksanakan agenda mereka secara rahsia dan bahkan mereka tidak memberitahu pesakit-pesakit mereka apa yang mereka lakukan, mereka hanya mendedahkan konspirasi ini kepada dunia pada tahun 1977 dalam artikel untuk buletin American Society for Microbiology.

Mereka juga dengan penuh teliti meniru pasang surut aliran epidemik yang sebenar, memberi lebih banyak suntikan dan mengada-adakan lebih banyak kes ‘tifus’ pada musim sejuk dan musim gugur. Untuk meyakinkan lagi pihak berkuasa, mereka akan membawa beberapa pesakit mereka sendiri yang telah disuntik untuk dirujuk kepada doktor yang lain, yang akan turut menyediakan diagnosis dan melaporkan jangkitan tifus itu sendiri.

Semakin banyak hasil ujian Weil-Felix yang positif dilaporkan oleh makmal yang dikendalikan oleh pihak Jerman, kepada pihak berkuasa Jerman sendiri, dan ia akan disahkan melalui laporan doktor-doktor yang mendalangi konspirasi ini.

Tidak lama kemudian, jumlah kes yang dilaporkan sudah cukup besar untuk mengisytiharkan wilayah yang mereka jadikan sebagai sasaran operasi muslihat ini (melibatkan puluhan desa) sebagai ‘zon merah epidemik’, yang secara tidak langsung telah memberikan wilayah itu satu kemerdekaan dari penindasan Nazi.

Pembohongan doktor-doktor ini nyaris terbongkar dek kerana jumlah kes yang terlalu tinggi tetapi laporan kema-tian adalah sangat rendah. Dengan epidemik tifus yang kononnya sedang membadai ga-nas di wilayah Rozwadów, pihak Nazi mula tertanya-tanya mengapa tidak banyak laporan kema-tian dari sana, hinggalah seorang pemberi maklumat cuba mendedahkan bahawa wa-bak itu bukan seperti yang dilaporkan. Sepasukan doktor Jerman dihantar ke bandar itu untuk menyiasat.

Lazowski menyambut mereka dengan menghidangkan aneka juadah makanan tradisional Poland dan vodka. Sementara ketua rombongan doktor Jerman menikmati pesta, orang-orang bawahannya dibawa mengelilingi bandar bersama-sama doktor-doktor Poland.

Sebelum rombongan doktor dari Jerman itu tiba, Lazowski telah bersedia dengan mengumpulkan pesakit-pesakitnya yang kelihatan paling tidak sihat, dan semuanya telah disuntik dengan bakteria Proteus, mereka semua ditempatkan berkelompok di bilik yang sangat kotor.

Bimbang akan risiko dijangkiti setelah melihat ‘keuzuran’ penduduk bandar itu, doktor muda Jerman yang mengunjungi bandar itu hanya melakukan siasatan khas terhadap pesakit yang Lazowski tunjukkan itu, sekadar sekilas pandang sahaja.

Setelah melakukan beberapa ujian da-rah secara ringkas untuk mengesahkan wa-bak itu di dalam laporan mereka, mereka dengan terburu-buru segera berlalu pergi. Manakala ketua mereka pula mungkin terlebih minum vodka dari had yang sepatutnya hingga dia tidak mengarahkan agar pemeriksaan semakan ulang dilakukan sekali lagi.

Zon kuarantin yang dicipta Lazowski dan Matulewicz menjadi syurga bagi orang Yahudi di Poland, mereka dapat bersembunyi di Rozwadów di bawah perlindungan wa-bak epidemik yang palsu tanpa perlu merasa takut akan ancaman pihak Nazi kerana sebaliknya merekalah yang sedang ditakuti oleh Nazi.

Menurut laporan tidak rasmi selepas pe-rang, para doktor ini telah menyelamatkan kira-kira 8,000 orang daripada terbu-nuh, dijadikan buruh paksa, atau dipenjarakan sepanjang kempen rahsia mereka selama tiga tahun dengan bantuan bakteria pencetus UTI.

Ini membuktikan, bahawa kadangkala jarum suntikan lebih berguna daripada mata pe-dang di dalam pepe-rangan.

Dr. Eugene Lazowski meninggal dunia pada tahun 2006 di Amerika Syarikat.

RUJUKAN:

Christopher R. Browning, Jurgen Matthaus, The Origins of the Final Solution, page 262 Publisher University of Nebraska Press, 2007


Kota Melaka & Tenochtitlan

Conquistador Sepanyol menegaskan bahawa tiada pemandangan sepertinya di Tenochtitlan, ibukota empayar Aztek. Menara-menara dan bangunan-bangunan agam yang besar-besar seakan-akan timbul dari dalam air dan menjulang ke langit.

Tenochtitlan terletak di tengah tasik dan dihubungkan dengan rangkaian jalan tambak dan dilengkapi dengan jambatan mudahalih.

Pasar besarnya sahaja bersaiz 2 kali bandar Salamanca, Sepanyol ketika itu. Kira-kira 60,000 orang berdagang setiap hari di dalam pasar ini.

Istana pemerintah sendiri memiliki sebuah zoo yang dijaga 300 orang dengan pelbagai haiwan seperti burung-burung, pelbagai reptilia dan mamalia. Tidak cukup dengan itu, ia dilengkapi dengan taman botani dan kawasan akuatik yang mengandungi 10 kolam air tawar dan 10 kolam air masin yang dipenuhi pelbagai jenis ikan dan haiwan akuatik.

Minuman diraja ketika itu adalah air coklat malah buah tomato pertama kali dilihat oleh askar-askar Sepanyol.

“…beberapa orang dari askar kami pun bertanya sama ada perkara yang kami lihat bukan mimpi. Saya tidak tahu bagaimana untuk menerangkannya, melihat perkara-perkara seperti yang kami lakukan yang tidak pernah didengar atau dilihat sebelum ini, tidak pernah dimimpikan.”

-Bernal Díaz del Castillo

Namun selepas menjarah Tenochtitlan sekaligus menakluknya dalam masa tidak sampai 3 bulan, askar-askar Sepanyol dan sekutu pribumi mereka telah memusnahkan apa saja, dari lorong ke lorong, dari rumah ke rumah dan membumiratakan kotaraya yang penuh mempesonakan itu. Bangunan-bangunan agam yang megah dileraikan satu persatu; batu-bata dari premis-premis asal digunakan untuk membina bangunan baru bercirikan Eropah. Pelan mereka ialah membina sebuah ibukota bagi ‘Sepanyol Baru’ di atas tapak Tenochtitlan. Maka lahirlah Mexico City.

Perkara yang sama berlaku kepada Kota Melaka. Membina kota yang baru di atas kota yang lama.


Kenapa Maradona Disembah Seperti Tuhan Oleh Rakyat Argentina?

Pemain bolasepak antarabangsa pertama yang aku kenal semasa aku kecil ialah Fandi Ahmad, tapi Fandi Ahmad tak pernah menang World Cup, jadi aku cakap yang pertama aku kenal yang menang World Cup.

Diego Maradona.

Kali pertama aku kenal Maradona ni semasa tahun 1990, ketika Piala Dunia di Itali. Aku mengikuti di akhbar dan berita di televisyen, jadi kehebatannya diakui seluruh dunia.

Tapi ada ramai Generasi Z terutamanya mereka yang membesar cuma kenal dua pemain bola sahaja iaitu Cristiano Ronaldo dan Lionel Messi, mereka merasa aneh, apa yang hebat sangat Diego Maradona sampai kemain teruk rakyat Argentina menangis meratap tahap meroyan?

Bagi mereka, mereka tidak faham kenapa Diego Maradona yang mat ko-kain, mat hisap curut, minum be-er, OD, se-x party memanjang ni jadi idola Generasi X.

Kenapa tak minat Gary Lineker yang skema dan menguruskan pemakanan sistematik, sejajar dengan pemain bola professional macam CR7 dan Messi?

Kenapa orang Argentina menyembah Maradona sebagai Tuhan?

Soalan ni aku pernah tanya masa aku kat kelas sains politik masa paper minor USM aku dulu. Masa tu dalam kelas antropologi, aku bertanya pada tutor aku soalan tu.

Sebab masa tu tahun 2006, tengah World Cup dan malam tu Argentina punya game.
Menurut tutor aku yang jelas seorang Generasi X, menceritakan tentang latar belakang politik Argentina pada sekitar 1980an.

Selepas kalah dalam Pe-rang Falklands, orang Argentina melihat Pulau Malvinas mereka dijajah British, dan kekalahan junta tentera Jorge Videla, serta masalah ekonomi Argentina yang kronik, menyebabkan mereka merasa pessimistik dengan negara sendiri.

Pe-rang Falklands berlangsung pada tahun 1982, dengan tentera UK menang bergaya dan menumpaskan tentera Argentina yang gagal dalam segala aspek, dari segi teknikal, taktikal dan ekonomi pe-rang.

Jadi pada perlawanan suku akhir Piala Dunia di Mexico tahun 1986, perlawanan antara Argentina menentang England yang berlangsung di Estadio Azteca, stadium terbesar di Mexico.

Perlawanan ini dianggap antara perlawanan Piala Dunia paling klasik dan akan dikenang sampai bila-bila, bila mana Diego Maradona, selaku kapten Argentina, memimpin pasukan itu dan menang Piala Dunia.

Bagi rakyat Argentina, mereka melihat itu sebagai dendam mereka atas kehilangan Malvinas.

Gol pertama Diego Maradona menggunakan tangan. Seluruh dunia mengakui itu adalah satu penipuan sebab dalam undang-undang bolasepak, gol pakai tangan adalah dilarang keras.

Tapi bagi rakyat Argentina, itu adalah pe-rang. Dalam pe-rang, semuanya adil. “All is fair in love and w-ar.”

Gol kedua Diego adalah gol yang dikatakan paling cantik dalam sejarah bolasepak. Tapi cantik ni subjektif.

Gol lari separuh padang pernah dilakukan Michael Owen di France 1998, Ryan Giggs semi final FA Cup vs Arsenal 1999, Lionel Messi pun dah berkali buat, tapi pada masa 1980an, padang bola sangatlah berlecak dan bola masa tu berat, tak macam bola zaman sekarang.
But bola pun takde teknologi macam sekarang ni.

Tetapi melihat kemenangan Argentina dalam perlawanan itu, memperlihatkan kemenangan moral kerana maruah Pe-rang Malvinas telah ditebus Maradona.

Dan sebab itulah, Maradona disembah di Argentina.

Menurut Google, keluasan Argentina ialah 2.78 juta kilometer persegi. Maknanya, jika seluruh tanah Argentina dikambus di Laut China Selatan, maknanya tak ada dah laut tu sebab keluasan hampir sama.

Dan menurut Peter Zeihan, seorang pakar geopolitik yang power selain Ayman Rashdan Wong pada aku, geografi Argentina adalah yang kedua terbaik di dunia selepas Amerika Syarikat.

Dengan Pergunungan Andes di sebelah barat, dan Lautan Atlantik terbentang luas, untuk menakluk Argentina adalah tugas sukar.

Kelebihan Argentina yang paling utama ialah lembah sungai Rio de la Plata, yang dipanggil Pampas, adalah tanah yang subur dan sesuai dengan pelbagai jenis tanaman.

Argentina pada kurun ke-19 merupakan antara negara yang terkaya di dunia, dan kedua terkaya di Hemisfera Barat selepas Amerika Syarikat.

Argentina merupakan pengeksport daging terbesar, yang kebanyakan permintaan dari Eropah. Argentina pengeksport gandum kedua terbesar di dunia. Argentina pengeluar perak, bauksit, kuprum, besi yang cukup besar.

Nama Argentina itu pun berasal dari ‘argentum’, iaitu perak. Kira orang Perak boleh la mengaku diri mereka orang Argentina.

Ekonomi mereka makmur dan Buenos Aires mempunyai infrastruktur bandaraya bertaraf negara imperialis macam London atau Paris.

Namun segalanya berubah apabila Parti Judicialista pimpinan Juan Peron, melaksanakan ekonomi sosialis pada tahun 1946 hingga 1955.

Rakyat gembira kerana kerajaan selalu memberi macam-macam, sehinggakan bahagian tentera dibahagi-bahagi. Ini menyebabkan tentera yang dipimpin General Eduardo Lonardi menggulingkan kuasa.

Sejak itu siri kudeta berlaku berkali-kali sehingga Argentina dipimpin oleh junta tentera.
Pada Piala Dunia 1978, Argentina menjadi tuan rumah. Dan dalam perlawanan itu, pemain Belanda, Johann Cruyff enggan untuk menyertai Piala Dunia sebab dia mendakwa ada perisik tentera Argentina mengugut untuk bu-nuh keluarganya jika dia turun di Buenos Aires.

Sebab masa tu Johann Cruyff pemain terbaik dunia, dan kalau final Piala Dunia 1978 berlaku dengan fair and square, sudah pasti Belanda akan ada satu Piala Dunia.

Hakikatnya, bermain final Piala Dunia di Buenos Aires pada tahun 1978 samalah macam final Piala Dunia berlangsung di stadium Rungnado kat Pyongyang. Brazil pun akan kena belasah dengan Korea Utara kat situ.

Jadi ramai peminat bolasepak Argentina tidak melihat sangat kemenangan tahun 1978 tu sebab ramai rasa itu semua sebab tentera junta yang punya aturan.

Tapi pada tahun 1986, Maradona dilihat ada aura magis. Dan yang ada aura magis ni level-level Jesus je.

Dan sebab itulah, Maradona disembah macam Tuhan.


Nasihat Sufi Untuk Orang Putus Cinta

Cinta ada kekuatan yang luar biasa. Dengannya seorang lelaki boleh menggoncang dunia dan dengannya juga dunianya boleh hancur. Siapa je yang tak pernah patah hati?

Kalau ada kawan korang yang remuk hatinya kerana cinta, jangan lokek untuk pinjamkan telinga dengarkan luahan. Mungkin itulah saat yang paling diperlukan seorang teman.

Bak kata Hazrat Sultan Bahu: “Merawat hati yang remuk seumpama beribadah bertahun-tahun..”

Kekasih yang menjadi sumber kekuatan juga boleh jadi sumber kejatuhan. Kekasih yang dicintai sepenuh hati juga adalah orang sama yang boleh menghancur luluhkan jiwa pecinta. Dalam permainan perasaan ini, yang paling mencinta dialah yang paling menderita.

Dengarkanlah kalam Imam Syafie: “Ketika hatimu terlalu berharap kepada seseorang, maka Allah timpakan ke atas kamu pedihnya sebuah pengharapan. Supaya kamu mengetahui bahawa Allah sangat cemburu kepada hati yang berharap selain dengan-Nya. Maka Allah menghalangimu daripada perkara tersebut agar kamu kembali berharap kepada-Nya.”

Daripada buku The Heart of Sufism, kita boleh temui beberapa healing untuk hati:

“Cinta adalah berkah, tetapi berubah menjadi kutukan dalam keterikatan.”

“Seseorang tidak perlu ‘jatuh’ dalam cinta. Seseorang harus bangkit melalui cinta.”

“Dari remuk patah hati, munculkan jiwa yang baru lahir.”

Patah hati jangan diangkap sebuah penamat. Anggaplah ia tak lebih daripada sepotong daripada potongan babak-babak kehidupan yang panjang. Ada lebih banyak babak menarik dan berwarna-warni yang bakal dilalui. Hidup tidak selamanya hitam. Pasti kan ada cahaya di hujung terowong.

Seperti itulah nasihat yang dikatakan Inayat Khan: “Kita semua sedang dalam perjalanan. Hidup itu sendiri adalah sebuah perjalanan. Tidak ada yang menetap di sini. Kita semua harus pergi. Oleh kerana itu, tidak tepat jika dikatakan kita perlu pergi ke mana-mana untuk tidak hidup statik. Sebenarnya, tidak ada orang yang hidup statik di sini. Semua orang gelisah dan semuanya dalam perjalanan. Kegembiraan hidup adalah kegembiraan perjalanan.”

Akhir kata, jika sudah tiada pesan yang mampu menenteramkan, ingatlah firman Tuhan tentang sabar:

سَلَـٰمٌ عَلَیۡكُم بِمَا صَبَرۡتُمۡۚ فَنِعۡمَ عُقۡبَى ٱلدَّارِ
Selamat sejahteralah kamu berpanjangan, disebabkan kesabaran kamu. Maka amatlah baiknya balasan amal kamu di dunia dahulu. (Ar-Ra’d, Ayat 24)


FN Scar – Taring Tambahan Keselamatan Negara

Kalau bercerita, rasanya tak ternafi yang ancaman ke atas keselamatan dan kedaulatan negara semakin hari semakin dinamik. Perkembangannya menyaksikan garisan halus antara jenayah dan keganasa semakin kabur, terutama dalam senario pasca 9/11. Kalau satu ketika dulu, Malaysia berjaya memenangi peperangan yang dilancarkan oleh pihak komunis, pada hari ini, cabarannya lebih adalah jauh lebih tinggi dengan musuh yang mempunyai kekuatan dan kemampuan yang berlipat-kali ganda. Insiden Lahad Datu bukan insiden ancaman pertama terhadap keselamatan negara sejak berakhirnya tempoh Insurgensi ( 1948-1960), tapi ia menjadi pengingat kepada keperluan mendesak untuk kita sentiasa bersiap-siaga kerana ancaman yang kita lihat menguasai negara-negara lain, menunggu masa saja untuk menjengah sempadan kita.

Meski ia satu kenangan pedih untuk diingati, insiden pada 2013 itu memberikan banyak pengajaran yang bukan saja perlu diambil tahu, tapi juga untuk diambil tindakan. Berturutan daripada insiden tersebut, antara elemen medan yang menjadi titik perbincangan khusus adalah keupayaan kuasa tembakan kita, terutama bagi anggota yang beoperasi di barisan hadapan. Ya, kita punya barisan aset tembakan yang tidak boleh dipertikaikan, tapi pada masa yang sama, terpaksa diakui bahawa kuasa tembakan bagi anggota infantri agak tidak sebanding dengan musuh. Senang cerita, musuh rata-rata guna kaliber 7.62 yang mempunyai kuasa tembakan lebih efektif berbanding dengan pasukan kita yang lebih banyak menggunakan kaliber 5.56mm. Kekurangan itu, sedihnya, telah mengakibatkan kehilangan di pihak kita. Betul, ianya satu suratan takdir, tapi kita diminta supaya berusaha sebelum berserah. Kehilangan itu telah membawa pengajaran berkesan buat kita, dan kuasa tembakan pasukan kita telah mula dipertingkatkan sedikit demi sedikit. Antaranya adalah dengan kemasukan dan pemerolehan senjata dengan kaliber lebih berkuasa bagi anggota infantri.

Antara yang menjadi tambahan adalah raifal SCAR ( Special Operations Forces Combat Assault Rifle) keluaran syarikat FN (Fabrique Nationale) Herstal yang berpengkalan di Belgium. Meski terdapat dalam versi kaliber 5.56mm, versi kaliber 7.62mm lebih menjadi pilihan kita – secara lebih spesifik, model Raifal Tempur / Assault Rifle FN SCAR – H 7.62mm.

Data teknik senjata ini boleh saja diperolehi melalui laman-laman web. Anda boleh google saja, dan anda akan dihidangkan dengan fakta-fakta mengenai raifal tempur yang menjadi pilihan ini. Tetapi, yang saya ingin ceritakan adalah daripada kacamata pandangan penggunaan oleh pasukan kita sendiri. Setakat ini, keampuhannya telah diakui melalui penggunaan oleh salah satu pasukan khas kita di Sabah, setelah pemerolehan dibuat pasca insiden berdarah Lahad Datu.

Pemilihan raifal ini bertitik tolak daripada pengiktirafan yang diperolehinya daripada  pasukan-pasukan khas dunia lain seperti United States Special Operations Command ( USSOCOM ) yang memilihnya sebagai senjata utama  ( primary weapon ) di dalam pengoperasian, kerana  ciri-ciri optimum senjata ini yang mempunyai daya kebolehpercayaan yang maksimum serta kemampuan  memberi impak kecederaan yang maksimum kepada musuh.     Pada awal tahun 2004,  USSOCOM telah mewartakan permohonan untuk mendapatkan satu raifal moden kategori baru yang dinamakan Special Forces Combat Assault Rifles/Raifal tempur pasukan khas, yang dikenali juga sebagai SCAR yang dijuruskan kepada dua jenis kaliber, tetapi kedua-dua jenis raifal moden itu perlu mempunyai komponen yang setara dan bersamaan identiti ergonomiknya. FN Herstal telah mengambil bahagian dalam  persaingan tersebut bersama-sama  pengeluar senjata lain seperti HK, Beretta, Colt, dan SigArms dan  menjalani ujian yang paling ketat sebagaimana yang digariskan oleh pihak USSOCOM.

Daripada peringkat pra-pemilihan sehinggalah ke akhir, proses tersebut termasuk ujian di dua medan peperangan di Afganistan dan Iraq.  FN SCAR telah kekal sebagai pilihan pertama dan hanya satu-satunya pilihan bagi USSOCOM, sehinggalah ke hari ini dengan versi FN SCAR yang digunapakai telah melahirkan versi terkini iaitu versi generasi ke-3. Penilaian oleh USSOCOM mendapati raifal FN Herstal SCAR ini merupakan senjatapi yang mempunyai daya kebolehpercayaan yang maksimum dan berkemampuan mengakibatkan impak kecederaan yang maksimum kepada musuh. Setakat tahun  2015,  FN SCAR ini telah digunakan oleh lebih 20 negara. Malaysia adalah salah satu daripadanya. Antara pengguna-pengguna lain  adalah :

Rasanya, sama seperti pemerolehan-pemerolehan lain, akan ada pihak tertentu yang gatal punggung untuk mempertikaikan pemerolehan ini juga. Menurut mereka, segalanya dibuat atas dasar kroni, rasuah blablabla..janji masyuk. Menurut mereka, pemerolehan sebegini adalah tidak perlu. Zaman Nabi dulu, berperang sekadar menggunakan panah, itupun boleh menang. Tak perlu senjata canggih-canggih, cukup sekadar iman penuh di dada. Tidak pula mereka mahu mengkaji tentang teknologi peperangan zaman Baginda. Tidak juga mahu mereka melihat secara realiti tentang pembangunan teknologi persenjataan Briged Al-qassam yang dijadikan sebagai perbandingan itu. Jadi, adakah pemerolehan raifal ini juga adalah sekadar melalui dasar tengok katalog dan pilih?

Jauh daripada pandangan umum, raifal ini telah melalui satu set penilaian dan ujinilai yang sangat ketat dan memeritkan sebelum ia mula memasuki inventori pasukan kita. Ia dimulakan dengan kajian dokumen, temubual dan tak kurang juga, respon daripada operatif yang telah menggunakan sejumlah raifal ini atas dasar percubaan. Selepas itu, ia diikuti satu siri ujian yang melibatkan 4 elemen iaitu ketahanan, jatuhan, kelasakan dan ketepatan tembakan. Kesemua ujian ini adalah sangat penting untuk menilai samada penggunaan raifal ini bersesuaian dengan keperluan dan realiti pengoperasian di Malaysia sendiri.

Antara ujian paling penting adalah ujian ketahanan. Dalam keadaan cuaca tropika negara dan elemen-elemen yang berkisar sekitar pengoperasian seperti selut dan air masin, sering saja berlaku masalah stoppages atau jem/sekatan pada senjata. Dalam keadaan peperangan, ini bukan sesuatu yang boleh diterima. Bagaimana kaedah-kaedah ujian ini dijalankan, kenalah anda belanja mereka yang menjalankannya ayam golek setahun untuk mereka ceritakan.

Yang penting, dapatan daripada ujian-ujian ini menunjukkan raifal ini mempunyai ketahanan yang tinggi. Ia lulus dan berupaya menembak tanpa halangan di dalam kategori ujinilai ketahanan tanpa sebarang permasalahan. Selepas beberapa puluh kali dijatuhkan pun,  peluru yang terdapat di dalam chamber senjata tidak meletup. Ini memberi jaminan keselamatan yang maksimum kepada operatif / pengguna semasa pengendaliannya. Ujian ketepatan  pada jarak 100 ela memperlihatkan impak tembakan di sekitar radius 1 kaki sekeliling. Recoil/sentakan raifal ini juga adalah lembut dan memberi keselesaan kepada operatif semasa menembak.

Jadi, apakah kelebihan yang membuatkan raifal ini menjadi pilihan?

Daripada segi fleksibiliti, raifal ini mempunyai keupayaan untuk pertukaran pelbagai laras antara saiz 10“ , 13“, 14.5“  atau 16“, malah boleh pula  diintegrasi bersama Pelancar Grenad  40mm yang berupaya menambah kekuatan tembakannya. Sifat generiknya ditambah dengan landas Picantinny yang ada, membolehkan bermacam aksesori tambahan dipasang pada raifal ini – lampu suluh, kamera,  alat bantuan teknik khas siang dan malam  seperti Fire Control Unit/ Unit Kawalan tembakan bagi tembakan 40mm Granade Launcher/ Pelancar Grenad 40mm, Magnifier/ Pembesar pandang, Holosight gadget/ Gajet Holosight dan lain – lain lagi. Tak cukup dengan itu, terdapat juga tambahan landas tepi dan bawah, berguna untuk pemasangan aksesori lain seperti  Red Dot Laser/ laser titik merah,  Front Grip /pemegang hadapan, Handle/ tangkai pemegang dan lain – lain. Dalam erti kata lain, raifal ini boleh diperkembangkan penggunaannya ke tahap maksimum. Bak kata orang, ikut suka hati kita nak tambah apa sekalipun.

Satu lagi faktor penting yang dipertimbangkan yang membuatkan rifal ini menjadi pilihan Malaysia adalah ia senang dibawa. Nampak macam hal kecil, tapi secara realitinya, seseorang anggota perlu mempunyai tahap mobiliti tinggi dalam sebarang keadaan kecemasan. Selaras raifal mempunyai kemampuan menghalang pergerakan keluar masuk kenderaan dan lalu menyebabkan reaksi yang lebih perlahan. Dalam keadaan konflik, setiap saat mampu menentukan hidup mati anggota. Ddalam keadaan ini, SCAR menawarkan kelebihan dek kerana udinya boleh dilipat, menjadikannya lebih pendek dan lebih mudah dipegang dalam keadaan sentiasa sedia. Kuranglah kes raifal sangkut di pintu sewaktu nak turun kenderaan, atau sangkut di pintu kapalterbang masa nak terjun.

Raifal FN SCAR – H (Heavy) 7.62 x 51mm dalam keadaan udi terlipat

Tidak cukup dengan itu, ia juga menawarkan keselesaan kepada penembak dengan udinya itu mempunyai pula kemudahan Perubahan Kesesuaian Udi (Fully Adjustable Butt) dengan 6 titik jarak ubah suai, dan  penampan pipi/cheek rest di dalam 2 kedudukan.

Memahami bahawa tidak semua penembak bertangan kanan, beberapa ciri diubahsuai pada raifal ini untuk menjadikannya ambidextrous atau mampu dioperasikan daripada kedua-dua arah kanan dankiri. Butang Magazine catch/ pelepas kelopak dan Fire Selector/ pilihan tembakan kiri dan kanan membenarkan pengguna/operatif yang bertangan kanan atau kidal mengendalikan senjata ini tanpa perlu melepaskan pistol grip/ pemegang rif. Begitu juga dengan Cocking handle/Tangkai Pencekah dan Magazine Ejection Safe untuk operatif/penembak kidal.

Senjatapi ini mempunyai 3 mod kaedah tembakan iaitu Safe/ selamat (S), Semi Auto/separa auto (I) dan Fully Auto/Automatik sepenuhnya (F). Fire Selector/butang pilihan mod tembakan berada di dalam ruang lingkup 90º iaitu butang (S) di kosong darjah (0º), (I) di paksi 30 darjah (30º) dan (A) di paksi 60 darjah (60º). Ini memudahkan operatif memilih mod tembakan tanpa perlu melepaskan pistol grip/ pemegang, berbanding dengan sebahagian raifal yang lain di mana fungsi pilihan tembakan melibatkan pusingan sebanyak 180 darjah (180º). Pilihan tembakan secara Semi Auto dan juga Automatik memberikan kuasa menggempur dan berkeupayaan melemahkan kekuatan psikologi musuh justeru memecahbelahkan formasi dan perancangan musuh serta struktur pertahanan mereka.

Ketepatan raifal ini dijamin oleh Iron Sight/ pejera besi yang boleh dilaraskan sesuai dengan  jarak tembakan dan kelajuan angin, manakala ketahanannya diasaskan kepada Teknologi pembuatan barrel/ laras adalah menggunakan kaedah Cold Hammer Forge/ Tempaan sejuk dan bahagian dalaman laras dilapisi dengan krom bagi menjamin ketahanan dan ketepatan tembakan. Laras raifal ini didapati  boleh melepasi jangka hayat sekurang-kurangnya 20,000 butir peluru tembakan.

Sistem Pengoperasian Gas dan Piston pula membolehkan senjata ini digunakan di dalam persekitaran maritim, sungai dan paya bakau tanpa sebarang masalah. Sistem gas yang boleh dilaras pada senjata FN SCAR juga menjadikan senjata ini kurang bermasalah kepada jenis-jenis peluru dan laras yang berubah-ubah panjangnya atau bila penyenyap bunyi dipasang padanya. Dengan Low Rate Of Fire/ Kadar tembakan rendah ( 600 RPM), kestabilan dan ketepatan tembakannya dapat dikekalkan walaupun dalam mod tembakan separa auto atau auto penuh. Jika berlaku sekatan di medan pula, ia mudah dibuka untuk diperiksa dan diperbaiki, melibatkan hanya 5 prosedur.

Pengendaliannya tidak jauh berbeza daripada raifal tempur peribadi yang dioperasikan oleh pasukan kita seperti M16 dan M4, yang sedia ada di dalam inventori pasukan. Dengan 90% persamaan komponen dengan Colt M4 , segala komponen ganti senjatapi ini adalah mudah ditukarganti dan memudahkan urusan logistik.

INTEGRASI FN FCU FIRE CONTROL UNIT

Crown jewel bagi raifal ini adalah kemampuannya untuk diintegrasi dengan sistem FN FCU Fire Control Unit, yang merupakan suatu sistem bidikan yang dibangunkan oleh FN Herstal atas keperluan USSOCOM dalam memaksimumkan ketepatan tembakan pertama 40mm HELV M203 Grenade Launcher ke sasaran. Apa kegunaan menatang ni? Senang cerita, ia membantu menganalisis dan merekodkan situasi penggunaan senjatapi, penggunaan dan kerosakannya, dan menyampaikan informasi pertempuran semasa kepada pemerintah peringkat tertinggi sewaktu pertempuran sebenar berlaku dan lokasi senjata berada (jika di intergrasi dengan sistem C4i)

Jadi, adakah ia raifal terbaik bagi pasukan Malaysia?

Walaupun ia mempunyai banyak ciri-ciri penambahbaikan dibandingkan dengan raifal sedia ada, saya tidak mengatakan ia adalah pilihan yang paling sempurna. Tidak ada yang sempurna dalam dunia ni, tak gitu? Tapi, daripada perspektif seorang pengguna, bagi saya, ia satu pilihan yang sangat baik dan sangat tepat dalam persekitaran sedia ada ini. Tidak salah rasanya jika ia diperluaskan sekalipun. Dengan kekangan bajet pertahanan dan keselamatan yang ada, mungkin agak mustahil bagi kita melakukan penggantian besar-besaran berbanding raifal sedia ada, tapi bagi barisan hadapan, iaitu pasukan-pasukan khas, rasanya ia satu pilihan yang tidak boleh diketepikan daripada dipertimbangkan.

Lahad Datu memperlihatkan kepada kita bagaimana kuasa tembakan kita agak ketinggalan berbanding musuh yang menembak dengan niat membunuh, bukan sekadar mencederakan. Tidak dinafikan, peluru 7. 62 yang digunakan tidak begitu praktikal bagi kesemua anggota di medan. Isu logistik adalah pengangkutan peribadi. Perlu diingat, bagi jumlah yang sama, peluru 5. 56mm secara kasarnya 1/3 lebih ringan berbanding dengan peluru 7. 62mm. Di sini, FN SCAR menyediakan pilihan optimum kerana kesmeua ciri yang dimiliki oleh raifal H nya ini, juga terdapat pada model L yang menggunapakai kaliber 5. 56mm.

Semasa insiden pencerobohan Lahad Datu, musuh telah menggunakan kekuatan tembakan senjata daripada peluru 7. 62mm yang mana keupayaan jarak sampai projektilnya lebih jauh berbanding dengan pasukan keselamatan PDRM yang hanya menggunakan kekuatan tembakan daripada peluru 5. 56mm yang jarak sampai projektilnya lebih rendah . Keberkesanan senjata ini telahpun dibuktikan melalui transformasi penggunaan senjatapi oleh keseluruhan pihak pasukan elit Amerika Syarikat sepenuhnya kepada senjata FN Herstal oleh USSOCOM . Ia telah teruji Ini selama 6 tahun mulai tahun 2004 hingga 2010 termasuk diuji keberkesanannya di dalam dua medan peperangan sebenar.

Pasukan keselamatan kita sudah banyak kali membuktikan tekad mereka melangkah ke medan demi jaminan keamanan negara kita, meski dalam keadaan serba kekurangan. Kepada pihak yang membuat keputusan, persetankan dengan puak-puak yang sering membangkang tanpa fikir panjang setiap kali keputusan untuk pemerolehan dibuat. Segala tohmahan mereka tentang rasuah dan sebagainya tak ubah hanya sekadar dengung lalat yang tidak patut dipedulikan. Tuduh, tuduh, buktinya entah di mana. Dengan selamba mereka mengarahkan supaya bajet pertahanan dipotong dan diarahkan kepada perkara lain, lantas menimbulkan isu tentang keperluan penambahan aset yang meruncing bagi pertahanan kita. Tapi mereka ini, sedikit pun tidak pernah ambil tahu tentang keadaan anggota kita yang berada di medan dan mempertaruhkan nyawa mereka, di luar pandangan kita. Maka, wajar sangat rasanya dengungan sebegini diketepikan terus, dan sebaliknya, pemilihan aset terbaik bagi kegunaan pasukan kita diutamakan. . =WRA=


Phineas And Ferb: Kisah Gelap Yang Tragis

Secara ringkas, animasi komedi bersiri ini mengisahkan tentang dua beradik tiri, Phineas Flynn dan Ferb Fletcher yang cuba mengisi masa lapang mereka sepanjang cuti musim panas dengan melakukan pelbagai projek mega yang luar biasa. Projek-projek mega yang dilakukan oleh Phineas dan Ferb sememangnya secara realiti tidak dapat dilakukan oleh kanak-kanak dan disiapkan dalam satu hari, namun itu yang menjadikan cerita ini menarik.

Kakak Phineas, Candace Flynn selalu cuba untuk mengkantoikan aktiviti adiknya kepada emak mereka namun tidak pernah berjaya kerana setiap kali emak Candace datang untuk melihat apa yang dilakukan oleh Phineas dan Ferb, projek mereka telahpun hilang secara tiba-tiba membuatkan Candace tergamam.

Puncanya, pada masa yang sama, Perry the Platypus peliharaan Phineas dan Ferb yang merupakan ejen rahsia (Agent P) sedang menghalang rancangan jahat Dr. Heinz Doofenshmirtz. Apabila Agent P cuba menggagalkan projek jahat Dr. Doofenshmirtz, secara tak sengaja ia turut menghilangkan projek Phineas dan Ferb membuatkan emak Phineas menyangka yang mereka hanya melakukan aktiviti biasa kanak-kanak pada musim panas.

Walau bagaimanapun, di sebalik watak ceria Phineas dan Ferb, terdapat sisi gelap yang menjadi inspirasi kepada jalan cerita tersebut. Cerita Phineas and Ferb dikatakan berdasarkan kisah benar mengenai seorang kanak-kanak perempuan (Candace) yang mempunyai masalah kesihatan mental dan tinggal bersama ibunya setelah ibu bapanya bercerai. ‘Candace’ dikatakan mempunyai seorang adik lelaki kandung (Phineas) yang mengalami kecacatan fizikal dan seorang adik lelaki tiri (Ferb) yang mempunyai masalah pertuturan. ‘Candace’ sememangnya sangat sayang akan adik-adiknya.

Namun suatu hari, ‘Phineas’ telah dibuli di sekolah disebabkan bentuk kepalanya yang tidak normal sehingga menyebabkan dia terbvnuh. ‘Candace’ tidak dapat menerima kematian adiknya dan terus beranggapan bahawa ‘Phineas’ masih hidup. ‘Candace’ berimaginasi yang ‘Phineas’ dan ‘Ferb’ sering melakukan aktiviti seronok luar biasa dan dia menulis bayangannya di dalam diarinya. ‘Candace’ juga menceritakan halusinasinya kepada ibunya sehingga mengakibatkan kesihatan mentalnya semakin teruk.

Oleh sebab keadaan mental ‘Candace’ yang merosot, ibunya telah mendapatkan khidmat daripada seorang doktor psikatri (Dr. Doofenshmirtz) untuk merawat ‘Candace’. Namun ‘Candace’ tidak pulih malahan suatu hari dia telah membvnuh diri.

Disebabkan kesempitan wang di samping terpaksa mambiayai khidmat ‘Dr. Doofenshmirtz’ yang mahal, ibu ‘Candace’ telah terjumpa diari ‘Candace’ yang mempunyai kisah khayalannya tentang ‘Phineas’ dan ‘Ferb’ dan menjual cerita tersebut kepada Disney. Maka lahirlah kisah Phineas and Ferb di kaca TV. Betul ke?

Sebenarnya, TIDAK! Kisah yang tersebar di internet tersebut langsung tiada asasnya. Cerita di atas hanyalah salah satu versi umum daripada banyak lagi versi lain.

Phineas and Ferb sebenarnya merupakan rekaan daripada Dan Povenmire dan Jeff “Swampy” Marsh yang berkenalan sewaktu bekerja bersama semasa penghasilan cerita The Simpsons. Idea ini bermula semasa Povenmire sedang makan di sebuah restoran bersama isterinya dan dia sedang melukis kartun secara rawak pada waktu itu. Secara tidak sengaja dia telah melakar watak Phineas lantas segera menghubungi Marsh dan memberitahu fikirannya.

Pada tahun 1990, Povenmire dan Marsh telah memulakan kerja bagi menghasilkan jalan cerita Phineas and Ferb dan cuba menawarkan cerita tersebut kepada pelbagai syarikat animasi tetapi tiada sambutan langsung. Namun pada tahun 2000, nasib mereka bertuah apabila Disney telah menghubungi Povenmire bagi mendapatkan cerita tersebut disebabkan pada waktu itu persaingan Disney yang kuat dengan syarikat animasi lain.

Maka pada tahun 2007, kisah Phineas and Ferb secara rasminya berada di saluran Disney di kaca TV untuk tontonan ramai. Ketika ditanya kepada Povenmire apa yang menjadi inspirasi kepada plot Phineas and Ferb, dia menjawab ia berdasarkan pengalamannya dan Marsh sewaktu kecil pada cuti sekolah musim panas. Povenmire turut berkata yang emaknya selalu berpesan sewaktu kecil supaya sentiasa melakukan perkara yang kreatif daripada asyik menonton TV ketika musim panas.

Setelah mengetahui kisah sebenar di sebalik penghasilan Phineas and Ferb, sememangnya jelas bahawa kisah gelap tersebut adalah palsu. Mustahil untuk ‘ibu Candace’ menjual kisah diari ‘Candace’ kepada Disney sedangkan Povenmire dan Marsh telah mengambil masa lebih kurang 16 tahun untuk menghasilkan karya Phineas and Ferb dan menyiarkan ia di kaca TV.

Kesimpulannya, jika kita mendengar cerita atau mendapat berita tentang perkara yang kita tidak tahu tetapi menakjubkan, selidiklah dahulu kebenarannya. Jangan cepat sangat percaya sebelum kita tahu kesahihan dan sumbernya. Kalau tak, mahunya satu Malaysia terciduk kena kencing. 😉

Artikel dikirimkan oleh Ajmal Mustafa untuk The Patriots.